Ubah tanaman komoditi sawit, getah pada sumber makanan asasi

Oleh Siti Hafidah Abd Ghaffar

BANGI, 2 Rabiulawal 1445H, Isnin – Kerajaan perlu mengubah dasar dalam mengusahakan tanaman komoditi sawit dan getah kepada tanaman yang menjadi sumber makanan asasi masyarakat Malaysia dan penternakan negara.

Ketua Pemuda BERJASA, Fahmi Bazlan yakin langkah itu mampu membantu menyelesaikan masalah kenaikan harga beras memandangkan beras import sudah tidak terkawal sementara beras tempatan pula terhad.

Beliau berkata, hasil kajian pakar yang menjangkakan perubahan iklim dunia yang membawa kepada bencana alam adalah realiti yang sedang melanda banyak negara termasuk krisis makanan global.

“Itu yang menjadi punca, banyak negara-negara pengeluar makanan sudah mula mencatu perbekalan mereka dan menaikkan cukai duti import eksport.

“Yang menjadi masalah kita ialah kebergantungan yang melampau dalam mengimport sumber makanan dari negara luar sehingga RM70 bilion setahun. Dijangka 2025 akan meningkat RM100 bilion,” katanya ketika dihubungi Ismaweb.net.

Dalam perkembangan sama, Fahmi meluahkan rasa kesal melihat pemimpin negara yang terlalu sibuk berpolitik sehingga gagal menyelesaikan isu yang sebenar.

Walhal katanya, Malaysia adalah negara iklim Khatulistiwa yang menyaksikan apa sahaja ditanam pasti akan tumbuh dan subur kerana taburan hujan dan sumber air yang sangat berkualiti.

“Jadi, asasnya adalah kita tiada kehendak untuk mengeluarkan produk sendiri dan menjadi negara pengeluar. Dari situlah bermulanya segala kebobrokan.

“Agensi-agensi bawah kementerian pertanian tidak ada hala tuju yang jelas. Masing-masing bersaing untuk melaksanakan projek sehingga berlaku pertembungan seolah-olah tiada kerjasama.

“Kadang-kadang ada kajian dibuat tetapi tidak dimanfaatkan. Teknologi tidak dibangunkan, kepakaran tidak dilahirkan. Projek-projek petani kalau 100 orang 80 orang gagal, hanya 20 orang berjaya. Ia seolah-olah tiada ‘sync’ antara semua pihak,” katanya.

Ekoran itu katanya, kesempatan diambil oleh kapitalis dan kartel dalam pertanian dan penternakan untuk memanipulasi krisis yang sedang berlaku.


Kesengsaraan rakyat hari ini bukan kerana negara miskin tapi korupsi

BANGI, 19 Rabiulawal 1444H, Ahad – Nasib rakyat Malaysia mungkin lebih baik hari ini sekiranya sumber negara diuruskan sebaiknya tanpa sebarang salah laku rasuah dan penyelewengan.

Pengerusi Gerakan Tanah Air (GTA) Negeri Pahang, Aminuddin Yahaya berkata, sekiranya urus tadbir negara berada pada tangan yang tepat, sudah pasti pendapatan rakyat mungkin tiga hingga empat kali lebih baik daripada yang diperoleh sekarang.

Namun, disebabkan rasuah dan penyelewengan yang berlaku, golongan kaya yang terus mengaut keuntungan melipat ganda daripada sumber berkenaan.

“Kesengsaraan rakyat hari ini bukan kerana negara tidak ada sumber yang banyak… di Pahang ada emas, bauksit macam-macam yang mempunyai nilai tinggi boleh dikaut, di mana hasilnya kita dapat berbilion ringgit untuk membantu rakyat.

“Tapi disebabkan korupsi yang berlaku, yang kaya itulah mengaut keuntungan yang melipat ganda, yang kita tidak boleh bayangkan bila dikatakan sampai mempunyai simpanan RM100 bilion,” katanya berucap dalam Himpunan GTA Negeri Pahang di Temerloh, semalam.

Jelajah GTA di negeri itu turut dihadiri Pengerusi Penajanya, Tun Dr Mahathir Mohamad.

Atas dasar itu, Aminuddin berkata, GTA menjadi gerakan alternatif untuk rakyat yang semakin muak dengan pemimpin parti politik sedia ada yang tiada kredibiliti.

“Jadi hari ini GTA membawa konsep Melayu yang hebat dan wibawa untuk kita menentang Melayu rasuah dan pengkhianat ini.

“Dan saya yakin andai kata GTA menang bukan sahaja di Pahang, tetapi di Putrajaya sekali pun, kita akan mampu mengangkat Malaysia menjadi negara yang unggul di dunia.

“Bukan sebagai kuasa besar, tetapi saya yakin kalau betul kita urus kita boleh menguasai satu-satu bidang lebih daripada orang lain dan ia berlaku pada Singapura serta negara-negara kecil lain,” katanya.


Sistem cukai paling sesuai masih dikaji termasuk GST

BANGI, 9 Zulkaedah 1443H, Khamis – Tidak mungkin sistem percukaian baharu termasuk pelaksanaan semula cukai barangan dan perkhidmatan (GST) akan dilaksanakan tahun ini.

Menteri Kewangan, Datuk Seri Tengku Zafrul Tengku Abdul Aziz berkata, sebarang sistem percukaian baharu perlu diluluskan di Parlimen, apatah lagi apabila mengambil kira keperluan untuk libat urus bersama rakyat dan menambah baik sistem sedia ada.

Beliau berkata, sebenarnya kerajaan masih mengkaji sistem percukaian yang paling sesuai termasuklah GST.

“GST kini digunapakai oleh hampir 90 peratus negara di seluruh dunia.

“Sekiranya sistem ini kurang baik, tidak mungkin sistem cukai ini menjadi pilihan begitu banyak negara,” katanya dalam kenyataan di Facebook, hari ini.

Tengku Zafrul berkata, beliau menerima banyak pertanyaan berhubung isu GST dan subsidi termasuk daripada pihak media.

“Ada juga yang tanya isu subsidi, terutamanya kerana pada masa ini lebih 50 peratus daripada subsidi bahan api dinikmati oleh golongan T20.

“Ini bermakna daripada RM30 bilion subsidi bahan api, lebih RM15 bilion dimanfaatkan oleh golongan T20,” katanya.

Beliau berkata, kerajaan memang bercadang untuk menambah baik pemberian subsidi melalui pendekatan yang lebih bersasar.

“Ini sudah tentu akan lebih memanfaatkan golongan yang mudah terjejas,” katanya.

Baru-baru ini, Perdana Menteri, Datuk Seri Ismail Sabri Yaakob membayangkan kemungkinan GST dilaksanakan semula selepas dimansuhkan kerajaan Pakatan Harapan (PH) pada 2018.

Malaysia beralih kepada GST ketika pentadbiran Barisan Nasional (BN) pada April 2015, dengan kadar enam peratus yang dikritik pembangkang serta kumpulan pengguna.


I-Citra: Generasi muda bakal berdepan kesan jangka panjang

BANGI, 3 Jamadilakhir 1443H, Khamis – Generasi muda bakal berdepan kesan jangka panjang daripada segi ekonomi dan sosial sekiranya pengeluaran caruman Kumpulan Wang Simpanan Pekerja (KWSP) dibenarkan sekali lagi.

Perkara itu disuarakan Ketua Penerangan BERJASA, Hazwan Mohamad yang menyifatkan KWSP tidak sepatutnya dijadikan seperti bank oleh kerajaan.

“Sepatutnya kerajaan memiliki perancangan penjanaan persaraan yang baik untuk rakyat Malaysia sebagai salah satu persediaan menghadapi ‘ageing population’ kelak.

“Atas sebab itu, saya secara peribadi tidak bersetuju dengan cadangan dan desakan untuk membenarkan pencarum mengeluarkan wang simpanan KWSP mereka.

“Sebaliknya, kerajaan sepatutnya tidak kedekut untuk membelanjakan wang tunai kepada rakyat dengan meningkatkan pemberian tunai kepada rakyat, salurkan kepada yang benar-benar memerlukan khususnya yang terkesan COVID-19 dan bencana banjir baru-baru ini,” katanya dalam kenyataan, hari ini.

Tegas beliau, kerajaan mempunyai rizab wang yang stabil mengikut laporan Bank Negara dan boleh menggunakannya untuk pemberian tunai kepada rakyat.

Beliau berkata, lebihan wang tunai di tangan rakyat itu boleh menyuntik kembali putaran ekonomi lokal dan seterusnya membantu pertumbuhan ekonomi negara.

Beliau dalam masa sama menyifatkan cadangan supaya rakyat membuat hutang atau pinjaman bank juga adalah satu cadangan yang tidak realistik.

Biarpun pihak institusi kewangan menawarkan moratorium tanpa mengenakan sebarang faedah.

“Apakah nasib sekiranya peminjam gagal membayar balik hutang pinjaman itu? Sudah tentu natijah satu lagi masalah sosial yang teruk,” soal beliau.


Hamas mula pilihan raya dalaman lantik kepimpinan baharu

GAZA, 7 Rejab 1442H, Jumaat – Pergerakan Perjuangan Islam Palestin (Hamas) akan mengadakan fasa pertama pilihan raya dalaman untuk memilih kepimpinan baharu, lapor Anadolu.

Sumber yang rapat dengan gerakan itu memberitahu agensi tersebut bahawa fasa pertama pilihan raya akan bermula hari ini, setelah jawatankuasa persediaan menyempurnakan semua susunan yang berkaitan dengan pilihan raya.

Hamas mengadakan pilihan raya dalamannya di tiga wilayah; Semenanjung Gaza, Tebing Barat dan diaspora.

Menurut sumber itu, pilihan raya akan bermula di Semenanjung Gaza kemudian diaspora.

Berhubung mengadakan pilihan raya dalaman di Tebing Barat, sumber menjelaskan bahawa pemilihan di sana berlangsung dalam mekanisme yang kompleks dan berhati-hati.

Ini memandangkan ‘keadaan keselamatan dan pendudukan pihak berkuasa Israel yang mengejar anggota pergerakan itu’.

Hamas mengadakan pilihan raya dalam setiap empat tahun – dalam keadaan rahsia – kerana pertimbangan keselamatan.

Gerakan itu mengadakan pilihan raya terakhir pada 2017.

Sumber itu menyatakan bahawa kepemimpinan Hamas telah mengarahkan supaya pilihan raya dalaman dipercepat dan jangka waktu dipersingkatkan.

Ini susulan untuk memberikan masa kepemimpinan baharu bersedia untuk pilihan raya perundangan dan presiden Palestin yang akan berlangsung pada Mei dan Julai. – Agensi


Malaysia tak hantar jemaah haji tahun ini

BANGI, 1 Zulkaedah 1442H, Sabtu – Malaysia tidak akan menghantar jemaah bagi musim haji tahun ini, kata Menteri di Jabatan Perdana Menteri (Hal Ehwal Agama), Senator Datuk Dr Zulkifli Mohamad Al-Bakri.

Ini susulan kerajaan akur dan menghormati keputusan Arab Saudi yang hanya membenarkan ibadah haji dijalankan bagi warganegaranya dan penduduk lain yang telah berada di negara itu, katanya.

Beliau berkata, keputusan kerajaan Arab Saudi itu dibuat berikutan situasi semasa pandemik COVID-19 yang membimbangkan di seluruh dunia.

Dr Zulkifli berkata, beliau dimaklumkan mengenai perkara berkenaan selepas menerima panggilan telefon daripada Timbalan Menteri Haji dan Umrah Arab Saudi, Dr Abdelfattah Sulaiman Mashat.

Katanya, makluman sama juga telah diterima oleh Menteri Luar Negeri, Datuk Seri Hishammuddin Hussin daripada rakan sejawatnya, Putera Faisal bin Farhan Al Saud, selain kenyataan rasmi turut dikeluarkan kerajaan Arab Saudi petang ini.

“Saya akan memastikan segala urusan rakyat Malaysia yang telah berada di sana dan terpilih untuk melaksanakan ibadah haji bagi Musim Haji 1442H diuruskan dengan sebaiknya oleh Lembaga Tabung Haji, selaras dengan prosedur operasi standard (SOP) yang ditetapkan oleh kerajaan Arab Saudi.

“Saya mengambil kesempatan untuk merakamkan setinggi penghargaan kepada Raja Salman bin Abdulaziz dan kerajaan Arab Saudi yang sentiasa menjaga dan memelihara hubungan baik dengan kerajaan Malaysia,” katanya dalam kenyataan, hari ini.

Pada masa sama, beliau turut memohon maaf kepada semua bakal haji negara kerana terpaksa menangguhkan ibadah berkenaan pada tahun ini.

“Keputusan ini sudah pasti amat berat dan sukar untuk diterima, tetapi kita tetap yakin dengan hikmah di sebalik keputusan tersebut.

“Sesungguhnya hifz al-nafs (memelihara nyawa) adalah salah sat daripada prinsip Maqasid Syariah yang sentiasa dijunjung oleh kerajaan Malaysia dalam mengambil sebarang keputusan,” katanya.


Pakistan swastakan tiga lapangan terbang tarik pelabur asing

ISLAMABAD, 7 Jamadilakhir 1444H, Sabtu – Pakistan memutuskan untuk menswastakan operasi tiga lapangan terbang terbesar di negara itu kepada pengendali antarabangsa.

Langkah itu adalah usahanya menarik lebih ramai pelabur asing, selain menyediakan kemudahan yang bertaraf dunia.

Keputusan itu dibuat dalam mesyuarat dipengerusikan Perdana Menterinya, Shehbaz Sharif yang mahu memberi tumpuan kepada sektor penerbangan dan lapangan terbang.

Menerusi mesyuarat itu, Shehbaz berkata, kerajaan meluluskan tiga lapangan iaitu Lapangan Terbang Antarabangsa Jinnah Karachi, Lapangan Terbang Antarabangsa Allama Iqbal di Lahore dan Lapangan Terbang Antarabangsa Islamabad untuk diswastakan.

Beliau menjelaskan, langkah penswastaan lapangan terbang adalah menguntungkan kepada kerajaan, selain diyakini dapat membantu menambah baik kemudahan untuk pelancong antarabangsa.

Malah, langkah penswastaan juga banyak dilakukan di lapangan antarabangsa di seluruh dunia.

Mesyuarat turut memaklumkan proses berkenaan akan diselesaikan melalui kerjasama antara pihak kerajaan dan swasta.

Terdahulu, Sharif memaklumkan PIA telah mencipta sejarah tersendiri apabila berjaya memperoleh keuntungan RS172 bilion tahun ini.

Syarikat penerbangan berkenaan mengendalikan 330 penerbangan dalam seminggu dan akan menambah empat lagi pesawat baharu A-320 bagi memperluaskan operasi.

Pada masa sama, beliau turut memaklumkan penarikan semula larangan PIA memasuki negara di Kesatuan Eropah (EU). – Agensi


Israel tutup sektor perdagangan Palestin 33 hari

GAZA, 1 Zulkaedah 1442H, Sabtu – Penutupan sektor perdagangan secara berterusan di Palestin memburukkan lagi keadaan ekonomi penduduk di Semenanjung Gaza, kata Jawatankuasa Popular Menentang Penjajahan (PCAGS).

Lintasan Karm Abu Salem atau Kerem Shalom, kini ditutup selama 33 hari mengakibatkan pengurangan sistem janakuasa elektrik dan krisis bahan bakar di wilayah terbabit.

PCAGS berkata, pemilik barangan keperluan asas telah mengalami kerugian besar disebabkan kira-kira 4,000 trak yang membawa muatan itu dilarang masuk ke gudang dan pelabuhan.

Selain itu, beberapa sektor perniagaan juga terpaksa ditutup kerana kekurangan bahan untuk beroperasi, sekali gus meningkatkan kadar pengangguran yang kini telah mencapai 65 peratus.

Malah, barangan bantuan termasuk makanan yang diimport turut mengalami kerugian akibat penutupan berkenaan.

Kumpulan hak asasi manusia mendakwa, Israel telah menggunakan kaedah penutupan itu bagi mengugut penduduk Palestin supaya bersetuju dengan syaratnya dalam rundingan pasca gencatan senjata.

Israel yang melancarkan serangan udara di Gaza selama 11 hari pada Mei lalu telah membunuh 254 orang termasuk 11 kanak-kanak- Agensi


Tommy langgar sumpah setia sebagai Peguam Negara

BANGI, 21 Jamadilakhir 1442H, Rabu – Tan Sri Tommy Thomas telah melanggar sumpah rahsia sebagai seorang Peguam Negara, demikian tegas Yang Dipertua Dewan Negara, Tan Sri Dr Rais Yatim.

Beliau berkata demikian susulan penerbitan buku tulisan Tommy berjudul ‘My Story: Justice in the Wilderness’ yang dipasarkan, Sabtu lalu.

Menyelar tindakan Tommy, Rais berkata, beliau seharusnya memegang teguh kepada sumpah setia jawatan serta sumpah simpan rahsia ketika dilantik sebagai Peguam Negara.

“Tommy mengangkat sumpah rahsia dan sumpah setia jawatan sebagai bekas Peguam Negara. Di sebalik pendedahan yang dilakukan melalui bukunya, beliau nampaknya telah melangkaui prinsip nama baik dan makna kedua-dua sumpah tersebut,” katanya dalam ciapan di laman Twitter.

Terdahulu, Tommy mendedahkan dalam buku tulisannya beberapa perkara ketika menjadi Peguam Negara.

Dalam buku tersebut, beliau mendakwa bekas Perdana Menteri, Tun Dr Mahathir Mohamad campur tangan dalam pemilihan Perdana Menteri interim selepas Yang di-Pertuan Agong Al-Sultan Abdullah Sultan Ahmad Shah mencadangkan Ahli Parlimen Pandan, Datuk Seri Dr Wan Azizah Wan Ismail menyandang jawatan itu.

Selain itu, Tommy turut mendakwa Dr Mahathir sebagai punca kejatuhan kerajaan Pakatan Harapan (PH) tahun lalu.

Kenyataan Tommy itu disifatkan beberapa pihak sebagai meragui kewibawaan Yang di-Pertuan Agong menjalankan tanggungjawabnya sebagai ketua negara.


4 MP Bersatu keluar parti perlu kosongkan kerusi

BANGI, 17 Jamadilawal 1444H, Isnin – Ahli Parlimen Bersatu di Sabah yang keluar parti sewajarnya mengosongkan kerusi masing-masing sekiranya peletakan jawatan diterima.

Bekas Menteri di Jabatan Perdana Menteri (Parlimen dan Undang-Undang), Datuk Seri Junaidi Tuanku Jaafar berkata, Pilihan Raya Kecil (PRK) perlu diadakan di semua kawasan Parlimen terbabit.

“Tidak penting empat Ahli Parlimen itu bertanding atas tiket GRS atau mewakili mana-mana gabungan lain kerana ia relevan jika mereka meninggalkan parti mereka.

“Saya merangka undang-undang itu untuk melarang perkara seperti ini berlaku demi mewujudkan kestabilan politik dalam negara,” katanya seperti dilapor media tempatan, hari ini.

Mengulas lanjut, Wan Junaidi berkata, peletakan jawatan empat Ahli Parlimen itu perlu diterima secara rasmi Setiausaha Agung Bersatu, Datuk Seri Hamzah Zainudin, untuk mengesahkan mereka telah keluar parti.

“Jika ya, mereka perlu mengosongkan kerusi dan PRK perlu diadakan,” katanya.

Mengikut undang-undang antilompat parti, yang dibuat melalui pindaan Perlembagaan Persekutuan, ahli Parlimen akan kehilangan kerusi jika mereka melompat ke parti lain.

Pengecualian untuk Ahli Parlimen yang dipecat parti atau jika parti mereka dibubarkan atau dibatalkan pendaftaran.

Wan Junaidi berkata, mengikut prosedur, ahli Parlimen akan memaklumkan kepada Speaker Dewan Rakyat berlaku kekosongan dan selepas pengesahan, beliau akan memberitahu Suruhanjaya Pilihan Raya (SPR) supaya kerusi itu diisi dalam masa 60 hari.

Katanya, apabila speaker mengesahkan bahawa peletakan jawatan ahli Parlimen itu diterima parti, mereka akan kehilangan kerusi mereka.

“Saya tidak pasti sama ada mahkamah akan mentafsirkannya dengan cara lain kerana ia jelas termaktub dalam undang-undang,” katanya.

Sabtu lalu, empat pemimpin Bersatu Sabah mengumum meninggalkan parti itu dan akan menubuhkan parti tempatan baharu.

Ia termasuk Datuk Seri Hajiji Noor yang merupakan ketua Menteri Sabah, menjelaskan keputusan itu dibuat setelah mempertimbangkan keadaan lanskap politik negara ketika ini terutama di Sabah.

Menurut Hajiji, keputusan kepimpinan Bersatu Sabah untuk meninggalkan Bersatu adalah atas dasar bahawa ia tidak lagi boleh dipertahankan untuk kekal sebagai status quo.

Ini katanya kerana di peringkat Persekutuan Bersatu adalah pembangkang manakala GRS telah berikrar menyokong Kerajaan Perpaduan yang dipimpin oleh Datuk Seri Anwar Ibrahim.


UMNO, Bersatu dan PAS bergaduh, DAP-MCA yang untung

BANGI, 3 Zulhijjah 1442H, Selasa – Sudah tiba masa pembentukan jajaran politik baharu di antara parti-parti Melayu dan Islam ditubuhkan demi kepentingan ummah.

Namun, pembentukan jajaran baharu ini mesti membawa roh kerjasama keserasian dan keharmonian antara semua parti Melayu dan Islam – sama ada parti bersaiz besar mahupun kecil digamit bersama ke meja perundingan.

Mengesyorkan saranan itu, Presiden BERJASA, Ustaz Haji Zamani Ibrahim berkata, tolak ansur dengan jiwa negarawan mesti dizahirkan dalam menyatukan semua parti Melayu dan Islam.

Tegasnya, perkongsian kuasa demi kepentingan bangsa dan agama mesti menjadi objektif pembentukan jajaran baharu bahkan keegoan dan kerakusan mana-mana parti mesti ditongsampahkan.

“Kerusi MP UMNO kekalkan, kerusi MP Bersatu juga PAS pun sama dikekalkan.

“Kemudian lain-lain parti yang bersama dikongsikan juga supaya menjadi rakan politik yang membawa jiwa watan demi kelangsungan ummah sebagai peneraju utama politik tanah air kita,” sarannya dalam kenyataan hari ini.

Mengulas lanjut, beliau berkata, idea ini dapat dilaksanakan sekiranya sifat keegoan dan kerakusan parti Melayu mampu dibuang.

Jelasnya, selama ini dua sifat berkenaan yang merugikan bangsa Melayu dan Islam sehingga pepatah ada menyebut ‘antan dengan antan berlaga, maka ayam keliling lesung akan kenyang’.

“Untuk lebih jelas pepatah tersebut, biar saya zahir dengan contoh. UMNO, Bersatu dan PAS asyik bergaduh, maka DAP dan MCA yang untung.

“Apa tidaknya. Berapa kerusi MP DAP bertambah ketika PAS bekerjasama dengan DAP satu masa dahulu? MCA diangkat menjadi calon di kawasan majoriti Melayu sejak sekian lama, siapa yang kenyang?

“Kalau tidak sekarang buat jajaran baharu bernafas segar demi bangsa dan agama bila lagi?,” soalnya.

Dalam keadaan sekarang ini, Ustaz Zamani berpandangan tidak ada mana-mana parti politik Melayu yang dominan.

Serentak itu, beliau memberi amaran, sekiranya parti Melayu dan Islam masih menyuburkan landskap politik lama, lambat laun bangsa Melayu sebagai bangsa tonggak akan menjadi bangsa kuli oleh bangsa lain.

“Nampaknya idea untuk bentuk jajaran baharu sudah ada tetapi masih berfikir dalam kerangka politik kepartian yang ego dan rakus.

“Saya berpandangan, idea jajaran baharu ini perlu nafas politik segar,” katanya.


‘Kenapa nak kekal nama penjajah sedangkan kita dah merdeka?’

Oleh Ainul Illia Meor Suzurudin

BANGI, 1 Muharram 1441H, Khamis – “Sudah sampai masanya untuk kita menaikkan identiti kita sendiri tanpa dibayangi kesan-kesan penjajah Tanah Melayu suatu ketika dahulu.”

Demikian tegas Presiden gerakan Islam, Ikatan Muslimin Malaysia (ISMA), Haji Aminuddin Yahaya dalam menyokong usaha pelancaran ‘Kempen Tukar Nama Asal, Hapus Jejak Penjajah’ di Bukit St Paul yang dianjurkan oleh Pemuda ISMA, baru-baru ini.

Beliau berkata, usaha untuk menegakkan kembali sejarah yang sebenar perlu disokong semua pihak supaya rakyat lebih mengenali jati diri mereka.

“Kita perlu yakinkan pada rakyat, yang hakikatnya isu ini bukan satu perkara yang mustahil atau pun pelik.

“Nama itu – Bukit St Paul ditukar oleh penjajah, adakah kita nak kekalkan nama penjajah ini walhal kita sudah merdeka?,” soalnya dalam sidang media di Bandar Baru Bangi, di sini hari ini.

Beliau menegaskan, kempen yang dilancarkan itu tidak berasaskan perasaan anti kepada mana-mana pihak, sebaliknya hanya mempunyai satu tujuan utama iaitu mengembalikan nilai sejarah bukit berkenaan.

Sementara itu, Jawatankuasa Gerakan Massa Pemuda ISMA, Mohd Soufi Anual menjelaskan, nama asal Bukit Melaka tidak dapat disangkal lagi kerana banyak bukti sejarah telah dikumpulkan.

Katanya, berdasarkan hasil kajian Perbadanan Muzium Melaka (PERZIM), nama Bukit Melaka terdapat dalam catatan penulis Portugis bernama Eredia dan juga pernah ditulis dalam Sulalatus Salatin yang merupakan kitab penting sejarah Melayu.

“Jadi pertukaran ini adalah berlandaskan fakta sejarah yang konkrit, ini sumber primer yang memang menyokong asas nama ini.

“Asalnya namanya memang Bukit Melaka. Sudah masanya kita angkat kembali nama berkenaan.

“Kita tidak menidakkan Bukit St Paul. Kita hanya nak kembalikan nama asal dia. Justeru, kita akan jumpa dengan ketua menteri dan akan susun dengan kerajaan negeri bagi tindakan selanjutnya insya-Allah,” katanya.


1,000 penduduk 4 kampung di Kuala Krai terperangkap

KUALA KRAI, 4 Jamadilawal 1442H, Sabtu – Seramai 1,000 penduduk di empat kampung dekat sini terputus hubungan berikutan Jambatan Kuala Pertang ditenggelami air susulan hujan berterusan sejak Rabu lepas.

Penduduk, Ahmad Che Nok, 72, berkata kawasan terlibat ialah Kampung Kuala Pertang, Kampung Tanjung Kala, Kampung Pasir Jering dan Kampung Tanjong Pagar.

“Sudah tiga kali jambatan ini ditukar dan lebih 30 tahun penduduk menggunakannya setiap hari namun apa yang mengecewakan ialah apabila berlaku banjir, jambatan ini sering ditenggelami air.

“Penduduk di empat kampung tidak mempunyai jalan alternatif lain, hanya bot tambang sahaja yang ada sekiranya mahu keluar untuk urusan mustahak seperti membeli makanan, barangan dapur dan mendapatkan rawatan jika sakit,” katanya semasa ditemui di Kampung Kuala Pertang di sini hari ini.

Beliau berkata setiap kali tiba musim tengkujuh, penduduk terperangkap apabila jambatan utama di situ tenggelam disebabkan pembinaannya yang berketinggian hanya 2.4 meter berbanding paras air melebihi 3.7 meter beberapa hari lepas.

Ahmad berkata beliau dan beberapa penduduk kawasan sekitar kerap terperangkap kerana jambatan itu mudah tenggelam dan mengambil masa selama dua hingga tiga minggu untuk air surut namun bergantung kepada keadaan cuaca.

“Sudah lama penduduk menghadapi kesulitan ini dan berharap pihak berwajib memberi perhatian untuk menaik taraf jambatan yang banyak memberi manfaat kepada kami,” katanya.

Sementara itu, pemandu bot tambang Mohd Sufakimi Che Noh, 26, berkata sejak tiga hari lepas, beliau bertanggungjawab mengemudi bot untuk mengangkut penduduk pergi dan balik kerja serta mereka yang ingin membeli barangan runcit dari Tanjung Kala.

“Setiap hari bermula 7 pagi hingga 7 petang, saya sudah bersiap sedia untuk membawa mereka yang memerlukan khidmat bot tambang dan kadar bayaran yang dikenakan adalah RM2 untuk sehala.

“Secara purata saya membawa sekurang-kurangya 30 hingga 40 penumpang dalam sehari yang mahu keluar untuk melakukan urusan masing-masing,” katanya.

Beliau berkata pihak berwajib perlu memberikan perhatian terhadap perkara itu kerana arus sungai yang deras boleh mengancam nyawa pengguna jalan air tersebut. – Bernama


COVID-19: Kes baharu di Indonesia hampir cecah 10,000

JAKARTA, 23 Jamadilawal 1442H, Khamis – Jangkitan baharu COVID-19 di Indonesia terus membimbangkan selepas merekodkan 9,321 lagi kes baharu dalam tempoh 24 jam.

Kes baharu tertinggi setakat ini itu menjadikan kes positif keseluruhan di republik itu meningkat kepada 797,723 kes manakala 68,753 pesakit masih dalam pemantauan virus berkenaan.

Presiden Indonesia Joko Widodo dalam siaran media menerusi YouTube Sekretariat Presiden, menyatakan kemungkinan untuk menguatkuasakan kembali pembatasan sosial berskala besar (PSBB) atau ‘lockdown’ sepenuhnya di seluruh Indonesia, jika kes baharu COVID-19 terus meningkat.

Ketika ini, PSBB fasa transisi (pemulihan) dilaksanakan di kebanyakan provinsi atau wilayah di Indonesia, yang antaranya membenarkan beberapa aktiviti sosioekonomi dijalankan, selain membenarkan orang ramai merentasi wilayah.

Menurut data yang disiarkan menerusi laman Twitter rasmi Badan Nasional Pengurusan Bencana Indonesia @BNPB_Indonesia hari ini, sebanyak 224 lagi kematian berlaku, menjadikan kematian keseluruhan kini berjumlah 23,520 orang.

Provinsi Jakarta masih mencatatkan jumlah kes positif tertinggi iaitu 197,699 kes, dengan tambahan 2,398 kes baharu dalam tempoh 24 jam.

Provinsi Jawa Timur mencatatkan jumlah kematian keseluruhan tertinggi iaitu 6,241, dengan 68 lagi kematian dalam tempoh sama. – Bernama


Licik ultra kiasu banding isu Undi18 dengan OIC

SEDAP betul bapak ultra kiasu membidas presiden PAS.

Katanya, Presiden PAS jahil kerana tidak mengendahkan hakikat bahawa pengundian pada usia 18 semakin menjadi norma di dunia, terutama di kalangan negara anggota Pertubuhan Organisasi Negara-negara Islam (OIC).

Bapak ultra kiasu merujuk undi 18 kepada negara OIC seperti Arab Saudi, Iran, Iraq, Turki, Jordan, Algeria, Libya dan Palestin sebagai negara yang mempunyai peraturan tersebut.

Kenapa hanya membandingkan bab undi 18 sahaja, kenapa tidak bandingkan sistem perundangannya bersekali.

Bila tiba bab yang menyebelahi mereka, dia banding. Ultra kiasu ini hanya banding satu aspek sahaja iaitu undi 18, perkara yang menyebelahi dia. Kenapa tak ikut yang lain?

Nampak tak bagaimana liciknya ultra kiasu?

Satu lagi pertanyaan saya, kenapa membandingkan dengan negara-negara Islam dan negara-negara yang bersifat homogenous. Bandinglah dengan negara-negara berbilang kaum di dunia ini seperti kerencaman kaum di Malaysia.

Negara-negara sebangsa ini (homogenous) pi mai, pi mai tang tu jugak. Masalahnya negara berbilang kaum yang mempunyai sejarah penghijrahan, kedatangan bangsa luar.

Tak banyak negara seperti Malaysia di dunia ini bukan? Kebanyakan negara di dunia ini bersifat sebangsa. Jika ada pun bangsa lain, semua telah diasimilasikan.

Apabila kita mencadangkan Malaysia mengamalkan asimilasi, bukan main lagi dia menentang. Atas alasan, kita mengamalkan integrasi, bukan asimilasi.

Mati-mati ultra kiasu mempertahankan integrasi, menolak secara total asimilasi.

Sedangkan majoriti negara dunia lain memaksakan asimilasi ke atas bangsa yang mendatang.

Kenapa kita tidak ikut Indonesia, Thailand, Filipina, Vietnam dan negara-negara lain di dunia dalam mengasimilasikan pendatang-pendatang.

Bila perkara menyebelahi ultra kiasu, dia akan cari seribu macam alasan untuk menjustifikasikannya.

Bila tidak menyebelahi dia, ultra kiasu tidak pandang langsung negara-negara Islam OIC.

Wahai rakyat Malaysia, bukalah mata, bukalah minta. Ultra kiasu ini sangat bahaya dalam mencari peluang politik di negara kita.

Ultra kiasu ini mahu berkuasa kembali setelah cukup bersedia dengan pengikut-pengikut yang berusia 18 tahun untuk mengundi.

Percayalah! Sekiranya undi 18 dilaksanakan dalam Pilihan Raya Umum ke-18 (PRU18), pasti ultra kiasu akan memenangi lebih banyak kerusi kerana anak-anak mereka telah ‘ditarbiyyah’ dengan baik untuk terlibat secara langsung dalam politik, terutama mengundi

Sedangkan anak-anak kita masih sibuk dengan dadah, Tik Tok, ekzos bising dan sebagainya.


Ultra kiasu cuba lindungi kejahatan, perbesar isu Khairuddin

BANGI, 8 Muharram 1442H, Khamis – Ultra kiasu didakwa cuba memperbesarkan isu kuarantin Menteri Perusahaan, Perladangan dan Komoditi, Datuk Dr Mohd Khairuddin Aman Razali bagi menutup kejahatan serta kebobrokan mereka.

Pemerhati politik, Prof Dr Ridhuan Tee Abdullah mendakwa, isu itu dibangkitkan bagi menutup kontroversi nama jalan Cina di Sarawak, tanaman haram Musang King serta rundingan terus RM6.61 bilion.

“Mulanya saya tidak mahu ambil kisah mengenai komen ultra kiasu terhadap Khairuddin kerana kita semua tahu salahnya pada Khairuddin, tetapi bila berpanjangan mesti ada sesuatu.

“Ultra kiasu dah melampau, tidak boleh dibiarkan. Dengki, khianat. Tidak boleh dibiarkan bermaharajalela. Mereka ini sangat jahat dan licik. Saya bukan nak pertahankan Khairudin atau siapa pun yang salah tetap salah,” katanya dalam satu kenyataan, hari ini.

Dalam pada itu, Prof Ridhuan Tee mengingatkan, ultra kiasu yang mempertahankan isu kebun durian haram di Raub bukan hanya dalam Pakatan Harapan (PH) tetapi Perikatan Nasional (PN) pun tidak kurang juga.

“Ingat, senyapnya ultra kiasu dalam PN bukan bermakna mereka menentang tanah haram Musang King. Dalam senyap nanti, sedar-sedar tanah Musang King sudah menjadi hak milik ultra kiasu. Kuasa duit boleh mengubah apa sahaja, percayalah,” katanya.

Beliau turut menempelak tindakan Pemuda Sosialis DAP (DAPSY) menampal pelekat bertulisan Cina pada papan tanda jalan di sekitar bandar raya Kuching sebelum ini.

“Kita begitu cepat lupa kejahatan pemuda pemudi ultra kiasu ini, sanggup turun ke jalan raya, panjat tiang papan tanda jalan, tampal pelekat nama jalan berbahasa Cina.

“Apa ultra kiasu ini ingat tanah bumi ini, asal usul tanah Cina ke? Tanah Cina berada di negara China. Di sana semua nama jalan dalam bahasa Cina. Tak kisahlah sebab namanya negara China.

“Tetapi negeri ini, namanya Sarawak, tanah Bumiputera. Bahasa Melayu dan bahasa Bumiputera di sana lebih layak untuk didaulatkan. Bukan bahasa kamu, bahasa pendatang,” tegasnya.

Prof Ridhuan Tee menegaskan, tulisan Cina – tulisan pendatang – daripada segi sejarahnya, justeru ultra kiasu tidak ada hak langsung untuk memartabatkan tulisannya.

“Meskipun nama jalan itu dahulunya ada, itu suatu kesilapan yang sudah pun diperbetulkan. Persoalannya, kenapa ultra kiasu begitu berani melakukan perbuatan terkutuk di khalayak? Apa jasa mereka kepada kemerdekaan negara sehingga tulisannya layak dimartabatkan sebagai bahasa kedua?

“Cuba kamu renung sebentar menjelang bukan kemerdekaan ini, apa sumbangan kamu dalam mempertahankan kemerdekaan Sarawak. Saya boleh katakan hampir tiada. Darah Bumiputera gugur ke bumi mempertahankan Sarawak.

“Darah ultra kiasu ada gugurkah walaupun setitik berhadapan dengan penjajah British. Langsung tiadakan? Kenapa? Jawapan mudah, British suka kamu,” katanya.


382 kakitangan MAIK potong gaji, bantu golongan memerlukan

KOTA BHARU, 7 Zulhijjah 1442H, Sabtu – Seramai 382 kakitangan Majlis Agama Islam dan Istiadat Melayu Kelantan (MAIK) mengambil inisiatif membuat pemotongan gaji bagi mengumpul dana untuk membantu seluruh golongan yang memerlukan di negeri berkenaan.

Timbalan Yang Dipertua MAIK Zulkifle Ab Rahman berkata pemotongan gaji yang dimasukkan ke dalam Dana Awam Baitulmal itu bermula pada Januari lepas dan setakat ini, jumlah dana yang terkumpul sudah melebihi RM100,000.

“Konsep pemotongan gaji secara sukarela ini akan berakhir sehingga kakitangan MAIK yang antaranya terdiri daripada pegawai dan imam masjid di bandar negeri ini, sampai tempoh bersara.

“Gaji yang dipotong ini bukan untuk kakitangan tetapi bagi membantu seluruh masyarakat yang memerlukan seperti asnaf termasuk orang bukan Islam,” katanya kepada pemberita selepas Program Bantuan Prihatin MAIK dengan kerjasama Yayasan Amal Datuk Zul Wisma, di sini hari ini.

Menjelas lanjut, beliau berkata inisiatif pemotongan gaji itu bukan sahaja usaha untuk membantu golongan terkesan susulan pandemik COVID-19, tetapi ia juga merangkumi semua aspek bantuan serta kebajikan.

Ditanya mengenai jumlah peratusan gaji yang dipotong, Zulkifle berkata jumlah tersebut tidak penting sebaliknya kerelaan serta kesungguhan kakitangan MAIK yang sedia membantu masyarakat seharusnya dipuji.

Sementara itu, mengenai Program Bantuan Prihatin MAIK, Zulkifle berkata seramai 300 individu yang terkesan oleh pandemik COVID-19 menerima sumbangan bakul makanan seperti beras, gula dan minyak masak, berserta wang tunai.

“Insya-Allah, MAIK akan meneruskan kerjasama dengan Yayasan Amal Datuk Zul Wisma dan MAIK juga akan berkolaborasi dengan badan bukan kerajaan (NGO) lain kerana kami yakin dan percaya kemampuan atau rangkaian yang mereka peroleh, untuk membantu kami mengenal pasti golongan terkesan pandemik COVID-19,” tambahnya. – Bernama


Ambiga Pengerusi SPR? Tolak mereka tak perjuang Islam, Melayu

BANGI, 14 Zulhijjah 1441H, Selasa – Mana-mana individu yang tak memperjuangkan teras Malaysia, tidak layak memegang sebarang jawatan dalam agensi dan institusi negara, kata Ahli Jawatankuasa Pusat Ikatan Muslimin Malaysia (ISMA), Ustaz Omar Kassim.

Kenyataan beliau itu merujuk desas-desus bekas Pengerusi Bersih, Datuk S Ambiga akan dilantik sebagai Pengerusi Suruhanjaya Pilihan Raya (SPR) yang baharu.

Sinar Harian melaporkan, Ambiga secara ringkas menafikan mengenai dakwaan pelantikan itu.

“Adakah secara tiba-tiba pokok bergoyang tanpa ditiup angin?

“Seorang yang tidak memperjuangkan teras negara ini iaitu keagungan agama Islam, keistimewaan bangsa Melayu dan kedaulatan Raja-Raja Melayu tidak layak memegang apa-apa jawatan dalam agensi dan institusi negara,” kata Omar Kassim.

Beliau menegaskan, sebagaimana penolakan terhadap pelantikan individu anti-Islam, Eric Paulsen, begitu juga akan dibuat kepada Ambiga.

“Sebagaimana Eric Paulsen ditolak, Ambiga juga jika cuba dicadangkan (Ambiga) akan dibantah keras,” katanya.

Kerusi Pengerusi SPR kini kosong berikutan penyandangnya, Datuk Azizan Azhar Harun meletak jawatan dan dilantik sebagai Speaker Dewan Rakyat pada 13 Julai lalu.


Menteri janji bawa isu CPTPP ke mesyuarat Kabinet

BANGI, 5 Jamadilakhir 1444H, Khamis – Menteri Pertanian dan Keterjaminan Makanan, Mohamad Sabu memberi jaminan untuk meneliti dan membawa isu Perjanjian Komprehensif dan Progresif Trans-Pasifik (CPTPP) ke mesyuarat Kabinet.

Ketua Koordinator Forum Kedaulatan Makanan Malaysia (FKMM), Nurfitri Amir Muhammad berkata, jaminan berkenaan dinyatakan sendiri oleh Mohamad selepas mengadakan pertemuan, penelitian dan mengambil kira tuntutan daripada pertubuhan bukan kerajaan (NGO).

“Tapi keputusan ini adalah keputusan Perdana Menteri dan Kabinet, bukan MITI, jadi PM perlu respons terhadap isu ini.

“Jadi menteri juga nyatakan komitmen untuk bawa isu tuntutan kami ini ke mesyuarat Kabinet nanti,” katanya.

Terdahulu, Nurfitri mewakili NGO menyerahkan memorandum yang mengandungi enam tuntutan yang disokong 54 organisasi supaya kerajaan meneliti semula ratifikasi CPTPP yang dikhuatiri membawa kesan kepada sektor pertanian.

Nurfitri dalam pada itu menjelaskan tujuan memorandum itu dihantar adalah bagi mendapatkan penjelasan sama ada kementerian sudah melaksanakan penilaian dan kajian terperinci mengenai ratifikasi CPTPP.

Beliau mendakwa, analisis kos dan faedah yang dikeluarkan MITI tiada langsung mengkaji kesan CPTPP terhadap petani, penternak, nelayan, usahawan sektor pertanian serta pengguna.

Malah, katanya, tiada penilaian kesan kepada keterjaminan makanan negara.

“Antara tuntutan kami adalah negara-negara yang meratifikasi CPTPP wajib menyertai Konvensyen Kesatuan Antarabangsa Bagi Perlindungan Varieti Tumbuhan Baharu (UPOV) 1991.

“Konvensyen ini bertujuan untuk memberikan perlindungan dan hak monopoli yang meluas kepada pembiak baka tumbuhan bagi tujuan kononnya menggalakkan pelaburan dan inovasi.

“Sistem UPOV berat sebelah dan menafikan kepentingan dan sumbangan petani. UPOV menghalang petani melakukan inovasi dan menafikan hak tradisi petani untuk bebas berkongsi dan menjual benih terlindung yang dituai dari ladang mereka sendiri,” katanya.

Tambah Nurfitri lagi, menerusi CPTPP, subsidi untuk nelayan boleh disekat sekiranya nelayan berkenaan menangkap ikan yang dikategorikan sebagai spesis yang berkurangan kerana terlalu banyak ditangkap.

“Tidak ada pengecualian berkenaan hal ini untuk nelayan kecil atau nelayan pantai.

“Peraturan ini tidak adil kerana ia meletakkan kesalahan kekurangan spesis ikan kepada nelayan kecil sedangkan punca utama kepupusan ikan adalah daripada pencemaran dan penggunaan pukat yang diharamkan oleh bot-bot tunda yang besar,” dakwa beliau.


Teknologi MyKad sudah ‘lama’, boleh dimanipulasi: ISMA

BANGI, 5 Zulhijjah 1441H, Ahad – Gerakan Islam, Ikatan Muslimin Malaysia (ISMA) menyarankan, supaya kerajaan menambah baik ciri keselamatan pada kad pengenalan (MyKad), bagi mengelakkan kes pemalsuan dan penyalahgunaan dokumen pengenalan diri itu.

Penolong Setiausaha Agung ISMA, Ahmad Zikri Zainudin mengakui, MyKad sedia ada mempunyai ciri keselamatan mengikut standard piawaian antarabangsa seperti cip yang lebih berdaya tahan, ‘ghost image’ dan perlindungan antisalin.

Namun, beliau berpendapat, teknologi lima atau enam tahun lalu itu masih belum mampu menyelesaikan masalah pemalsuan MyKad di negara ini.

“Justeru, kita sangat bersetuju untuk MyKad ditambah baik ciri keselamatannya dengan teknologi semasa yang banyak berkait dengan ‘Big Data Analysis’, ‘Internet of Things’ serta ‘Cyber Security’.

“Satu lagi ciri keselamatan yang boleh ditambah baik pada MyKad ialah dengan menambah ciri-ciri keselamatan biometrik,” katanya dalam kenyataan, hari ini.

Beliau berkata demikian susulan bimbang dengan kes membabitkan pemalsuan kad pengenalan sejak kebelakangan ini, yang dikeluarkan dan dijual kepada warga asing.

Sebelum ini, media melaporkan, warga asing boleh mendapatkan kad pengenalan palsu dengan hanya membayar RM200 hingga RM300, yang memanfaatkan mereka mendapatkan pekerjaan di Malaysia.

Susulan itu, Menteri Dalam Negeri, Datuk Seri Hamzah Zainuddin menegaskan, migran yang membeli atau memiliki MyKad palsu boleh dikenakan tindakan di bawah Akta Kesalahan Keselamatan (Langkah-Langkah Khas) 2012 (SOSMA).

Mengulas mengenai cadangannya itu, Ahmad Zikri berkata, agensi kerajaan yang terbabit dalam penambahbaikan MyKad boleh bekerjasama dengan agensi swasta dan institut pengajian tinggi (IPT) untuk bersama menyumbang idea serta tenaga.

“Ucapan terima kasih juga kepada Kementerian Dalam Negeri yang telah menyatakan keseriusan untuk tidak berkompromi dalam isu dokumen palsu ini.

“Sememangnya isu keselamatan negara perlu menjadi keutamaan semua pihak,” katanya.


UMNO belum tetapkan tarikh PRU15

PUTRAJAYA, 14 Zulkaedah 1443H, Selasa – UMNO masih belum membuat ketetapan berhubung tarikh pelaksanaan Pilihan Raya Umum ke-15 (PRU15) dan gesaan supaya PRU15 diadakan segera hanyalah pandangan individu, kata Ketua UMNO Ketereh, Tan Sri Annuar Musa.

Ditemui media selepas Majlis Anugerah Perkhidmatan Cemerlang (APC) Tahun 2021 Kementerian Komunikasi dan Multimedia di sini hari ini, Menteri Komunikasi dan Multimedia (MenKOMM) dan Ahli Parlimen Ketereh itu berkata, hanya kepimpinan tertinggi parti yang layak dan mempunyai autoriti untuk bercakap soal PRU.

“Biarlah presiden, timbalan presiden atau T5 (lima pemimpin tertinggi UMNO), itulah orang-orang yang berautoriti untuk bercakap soal bila (PRU).

“Setakat yang saya tahu dan saya rasa saya tidak salah, parti belum lagi memutuskan apa-apa,” katanya ketika diminta mengulas kenyataan Ahli Majlis Tertinggi UMNO Datuk Dr Mohd Puad Zarkashi yang menyelarnya kerana menolak gesaan supaya PRU15 diadakan segera.

Annuar berkata kerajaan hari ini dibentuk daripada gabungan pelbagai parti dan setiap parti berhak menyatakan pandangan mereka bilakah masa yang sesuai untuk membubarkan Parlimen.

“Bila nak bubar kerajaan, selain UMNO, parti-parti lain juga berhak untuk nyata pandangan sebab kalau setakat UMNO saja bubar atau Barisan Nasional (BN) saja (bubar) atau kita tak teruskan (dan) kita keluar dengan 42 (Ahli Parlimen), kalau 80 (Ahli Parlimen) yang lain masuk, kerajaan tetap ada.

“Parti kata T5 akan bermesyuarat dengan perdana menteri, itupun belum buat apa-apa keputusan. Soal tajuk pilihan raya tidak berbangkit, lebih baik tumpu kerja masing-masing,” katanya.

Mengenai desakan sesetengah pihak agar PRU segera diadakan kerana terdapat usaha mahu menjatuhkan Perdana Menteri, Datuk Seri Ismail Sabri Yaakob, Annuar menafikan perkara itu.

“Ini adalah penggal kelima Parlimen ke-14. Penggal kelima memang penggal pilihan raya. Jadi kalau orang bercakap tentang pilihan raya, memang inilah masanya.

“Pada saya tak kisah siapa-siapa boleh beri pendapat, tak ada betul atau salah. Saya sudah beri pendapat saya. Kalau BN, parti saya sudah sedia, segerakanlah pilihan raya,” katanya.

Annuar berkata, kerajaan pimpinan Ismail Sabri adalah stabil dan komited untuk meneruskan segala kerja yang telah diputuskan dan diasaskan dalam pentadbirannya.

“Ada orang kata kerajaan ini lemah, saya kata kerajaan ini kuat. Tidak pernah berlaku dalam sejarah Malaysia, satu kerajaan yang didukung bersama anggota Parlimen kerajaan dan pembangkang.

“Saya dah jadi menteri banyak penggal, belum ada satu kerajaan yang tertulis hitam putih, pembangkang dan kerajaan sanggup menyokong perdana menteri sehingga perdana menteri mempunyai sokongan lebih dua pertiga,” katanya.

Annuar dalam pada itu berkata, Parlimen Ketereh telah membuat persiapan kerana PRU15 akan berlaku dalam tempoh 10 bulan.

“Daripada bercakap bila (PRU), lebih baik kita buat persediaan, itu lebih penting,” katanya.-  Bernama


Wibawa Zahid sebagai Presiden UMNO sudah lama runtuh: Pemudi GTA

BANGI, 16 Rabiulawal 1444H, Khamis – Ucapan Presiden UMNO, Datuk Seri Dr Ahmad Zahid Hamidi berhubung keperluan parti itu wajib menang Pilihan Raya Umum ke-15 (PRU15) telah meruntuhkan imej pemimpin Melayu Islam.

Ketua Pemudi Gerakan Tanah Air (GTA), Azliza Rajiain mendakwa, ekoran terpalit pelbagai kes mahkamah, maka tidak hairanlah UMNO terdesak untuk mewajibkan kemenangan partinya pada PRU15.

Beliau mendakwa, kes mahkamah dijadikan bahan lawak secara terang-terangan menunjukkan kegilaan dalam kalangan pemimpin UMNO.

“Begitulah ketamakan dan mementingkan diri para pemimpin Melayu Islam di dalam UMNO.

“Sifat malu memang sudah terhapus di dalam diri mereka sejak mula melaungkan ‘malu apa bossku’,” dakwanya dalam kenyataan, hari ini.

Ahmad Zahid dalam sebuah video ucapannya mendakwa, bahawa UMNO-Barisan Nasional (BN) mesti memenangi PRU15 kerana jika sekali kecundang, maka nasib pemimpin parti itu akan lebih buruk daripada PRU14.

“Bukan saya sahaja kena dakwa, Tok Mat (Datuk Seri Mohamad Hasan) kamu juga dalam senarai menunggu,” kata Ahmad Zahid yang turut menamakan beberapa lagi pemimpin lain dalam BN.

Menyelar ucapan Ahmad Zahid itu, Azliza mengaku pelik dengan penggerak dan penyokong UMNO-BN yang hanya mampu mengiyakan segala kata-kata durjana presiden mereka.

Dakwanya, kewibawaan Ahmad Zahid sebagai presiden parti telah lama runtuh kerana sikap gila kuasanya.

“Parti yang rosak akan melahirkan ramai pemimpin yang berakhlak buruk, manakala pemimpin berakhlak buruk akan melahirkan penyokong yang sama rosak.

“UMNO perlu diajar erti perjuangan bangsa yang sebenar. Saya yakin para pengundi PRU15 pandai menilai segala tindak tanduk ahli politik hari ini.

“Moga Allah jauhkan kita dari pemimpin yang tidak bertanggungjawab. Kita mahukan pemimpin yang berwibawa mentadbir Malaysia,” katanya.


Jangan biar ideologi komunis berkembang

DALAM keadaan kita sedang berperang dengan pandemik COVID-19, MCA sibuk dengan ucapan tahniah kepada Parti Komunis China, sempena ulang tahun ke 100.

Persoalannya, penting sangatkah ucapan itu? Apakah ucapan itu dapat merapatkan hubungan bilateral dua buah negara?

Jika ucapan itu benar-benar penting, ia bukan keluar daripada mulut MCA mahupun pemimpin parti, sebaliknya pemimpin negara.

Tidakkah MCA sedar bahawa ia mencabar sensitiviti orang Melayu yang selama ini berjuang menentang komunis sehingga ramai yang tergadai nyawa dan tidak kurang menjadi cacat seumur hidup?

Jika MCA benar-benar Cina, MCA sepatutnya memperjuangkan sistem pemerintahan beraja atau monarki di China, kerana di situlah bermulanya tamadun China, bukannya komunis.

Apakah parti Cina ini sudah menjadi mata dan telinga parti komunis?

Sudah sampai masanya, kerajaan yang diterajui Perikatan Nasional (PN) mengkaji kedudukan MCA dalam kerajaan.

Kerajaan perlu bertindak sebelum nasi menjadi bubur.

Ini menguatkan lagi hujah mengapa ultra kiasu itu sebelum ini bersungguh-sungguh mahukan abu mayat Chin Peng dibawa masuk.

Begitu juga begitu banyak gambar-gambar dan patung-patung komunis digantung di sana dan sini serta dijadikan hiasan kedai, restoran dan rumah.

Tidak cukup dengan itu, tugu-tugu komunis turut dibina di kawasan bersejarah dan taman peringatan atau kawasan perkuburan mereka. Apakah makna semua ini?

Berulang-ulang kali kita telah ingatkan, tetapi masih tiada tindakan. Kita terus bersangka baik.

Sekali lagi dingatkan, kerajaan perlu segera memantau perkara ini. Ideologi komunis tidak boleh sama sekali dibiarkan berkembang dan membiak di dalam negara sebuah negara yang mengamalkan demokrasi. Lebih-lebih lagi sebuah negara Islam.

Biarkan komunis berkembang dan membiak di negara China komunis, dalam usaha untuk mengekang hegemoni barat dan diketuai Amerika Syarikat. Tetapi bukan di negara kita.

Prof Dr Mohd Ridhuan Tee Abdullah


‘Jangan ganggu ibu bapa mahu vaksin anak mereka’

BANGI, 14 Rejab 1443H, Rabu – Menteri Kesihatan, Khairy Jamaluddin mengingatkan pihak tertentu supaya tidak menganggu ibu bapa yang mahu memvaksinkan anak mereka.

Beliau berkata, liputan dan pendaftaran Program Imunisasi COVID-19 Kebangsaan Kanak-Kanak (PICKids) semakin meningkat.

Katanya, semakin ramai ibu bapa yakin dengan vaksin COVID-19 walaupun ada pihak yang menyebarkan fitnah terhadap anaknya konon disuntik ‘vaksin angin’ ketika menerima dos pertama pada 13 Februari lalu.

“Alhamdulillah ibu bapa mahu memberi perlindungan kepada anak. Walaupun ada yang sebar fitnah anak saya dicucuk angin, semakin ramai ibu bapa yakin dengan vaksin.

“Jangan kacau orang lain yang nak vaksinkan anak mereka,” katanya dalam ciapan di Twitter, hari ini.

Menerusi data yang dikongsikan Khairy, sebanyak 892,974 kanak-kanak sudah pun didaftarkan untuk menerima vaksin COVID-19 melalui aplikasi MySejahtera setakat 15 Februari.

Terdahulu, sebanyak 246,869 atau tujuh peratus populasi kanak-kanak berusia lima hingga 11 tahun dalam negara telah mendapatkan dos pertama vaksin COVID-19 melalui PICKids setakat semalam.


Projek bina dewan sekolah ‘disekat’ selepas tarik sokongan?

BANGI, 28 Safar 1445H, Khamis – Ahli Parlimen Muar, Syed Saddiq Syed Abdul Rahman mendakwa terdapat khabar angin kononnya pembinaan dewan sekolah di kawasannya akan dihentikan selepas menarik sokongan kepada kerajaan.

Beliau berkata, sebelum ini projek berkenaan telah diluluskan bagi pembinaan empat dewan baharu untuk guru, persatuan ibu bapa dan guru (PIBG) dan sekolah.

“Tetapi kerana saya memilih ke pihak pembangkang walaupun perkara ini diluluskan bulan-bulan lepas, ada ura-ura mereka ingin menyekat dan memberhentikan pembinaan dewan baru ini,” katanya seperti dipetik portal tempatan, hari ini.

Bagaimanapun Presiden Muda itu tidak mendedahkan bukti secara jelas bagi menyokong dakwaan berkenaan.

Ahad lalu, bekas Menteri Belia dan Sukan yang mewakili Muda secara rasmi menarik diri sebagai penyokong kerajaan dan memilih menjadi pembangkang kuasa ketiga dalam Dewan Rakyat.

Katanya, antara sebab utama tindakan itu adalah kerana langkah kerajaan di bawah kepemimpinan Datuk Seri Anwar Ibrahim, yang dilihatnya bertentangan dengan prinsip kedaulatan undang-undang.

“Isu integriti dan budaya rasuah turut menjadi faktor mengapa MUDA mengambil keputusan untuk tidak lagi menyokong kerajaan,” kata Syed Saadiq.


Kalimah Allah: 136 memorandum diserah tuntut campur tangan Agong

Oleh Athirah Huda Zalhe

BANGI, 19 Syaaban 1442H, Khamis – Sebanyak 136 memorandum diserahkan kepada Istana Negara, bagi memohon perkenan campur tangan Yang di-Pertuan Agong berhubung keputusan mahkamah dalam isu kalimah Allah.

Memorandum yang diserahkan sekitar jam 3.00 petang semalam adalah mewakili 136 pertubuhan bukan kerajaan (NGO) yang diketuai Pertubuhan Nobat Malaysia.

Antara NGO lain yang terbabit adalah Pertubuhan Silat Seni Cula Simanjakini, Pertubuhan Kebajikan Gerakan Melayu Pendekar Islam Tanahair, Persatuan Perikatan Anak Melayu Semenanjung Malaysia dan Persatuan Transformasi Ekonomi Muslim.

Yang Dipertua Pertubuhan Nobat Malaysia, Mohd Faizul Salehudin berkata, hanya tiga orang sahaja wakil yang dibenarkan menyerahkan semua memorandum kepada pihak Istana Negara, atas faktor prosedur operasi standard (SOP).

Beliau berkata, meskipun lebih 100 memorandum diserahkan serentak, namun objektifnya sama iaitu mahu kalimah Allah dipelihara dan dikhususkan untuk orang Islam sahaja.

Memorandum itu menyatakan kebimbangan kebenaran mahkamah terhadap kalimah Allah akan disalah guna dan dicemari pihak tidak bertanggungjawab, khususnya dalam agenda pluralisme atau dijadikan ‘tatu’ di badan.

“Sesungguhnya patik faham, keputusan mahkamah tidak boleh dicabar tetapi dalam masa darurat di bawah Perkara 150 Perlembagaan, memberi kuasa penuh Tuanku Yang di-Pertuan Agong membuat satu keputusan muktamad dan konklusif serta tidak boleh dicabar atau dipersoal di mana-mana mahkamah.

“Patik mencadangkan dan memohon Tuanku memasyhurkan undang-undang atau ordinan demi memperkasakan undang-undang mempertahankan kalimah Allah dari digunakan oleh orang Kristian dalam buku, cetakan atau media sosial,” katanya seperti terkandung dalam memorandum.

Mohd Faizul bimbang jika isu itu tidak ditangani segera, ia memberi kesan kepada ketenteraman awam dan menimbulkan kebencian antara agama.

“Allah Maha Esa tidak beranak dan diperanakkan, sedangkan di dalam terjemahan Bible bahasa Melayu, Allah sebagai Tuhan Bapa dan mempunyai anak iaitu jesus adalah sangat bertentangan dengan akidah Islam.

“Demi menjaga akidah umat Islam dari terpesong di masa akan datang, diharapkan Tuanku Yang di-Pertuan Agong yang memegang tampuk selaku Ketua Agama Islam dengan segera mencantas gerakan dan terus menutup ruang agenda yang tersusun serta teratur gerakannya,” katanya.

Pada 10 Mac lalu, Mahkamah Tinggi memutuskan penganut agama Kristian di seluruh negara boleh menggunakan kalimah Allah dalam penerbitan agama mereka untuk tujuan pendidikan.

Dalam keputusan itu, tiga perkataan Arab yang lain iaitu Baitullah, Kaabah dan solat turut mendapat kebenaran untuk digunakan.

Kementerian Dalam Negeri dan Kerajaan Malaysia pada 15 Mac lalu mengemukakan rayuan terhadap keputusan berkenaan melalui notis rayuan yang difailkan di Pejabat Pendaftar Mahkamah Tinggi.


Coldplay: ‘Kata Kerajaan Madani, tapi import budaya rosakkan anak watan’

BANGI, 27 Syawal 1444H, Khamis – BERJASA mempersoalkan kewajaran Kerajaan Madani mengalu-alukan kedatangan kumpulan rock terkenal British, Coldplay untuk mengadakan konsert jelajahnya di Malaysia, November depan.

Presidennya, Haji Zamani Ibrahim berkata, tindakan itu seolah-olah tidak seiring dengan makna pemahaman ‘Kerajaan Madani’ yang sepatutnya menjadi pemerintahan membina kemanusiaan dengan nilai akhlak mulia bagi sebuah negara.

Atas sebab itu, beliau hairan bagaimana kerajaan hari ini boleh menekankan mengenai Kerajaan Madani, namun pada masa sama mengimport budaya yang boleh merosakkan anak watan.

“Kerajaan Madani bila bercakap berkaitan Coldplay ini, saya hairan kenapa dikatakan selamat datang ke Malaysia, sedangkan Kerajaan Madani adalah kerajaan yang membina kemanusiaan untuk membina nilai akhlak mulia bagi sebuah negara yang rakyatnya hebat.

“Apakah ini yang kita harapkan? Bercakap mengenai Kerajaan Madani, tetapi kita mengimport perkara yang boleh merosakkan anak watan,” katanya.

Beliau berkata demikian mengulas kenyataan Perdana Menteri, Datuk Seri Anwar Ibrahim sebelum ini yang mengalukan-alukan kedatangan Coldplay ke Malaysia untuk menjayakan konsertnya pada 22 November.

Bagaimanapun, PAS menggesa kerajaan supaya membatalkan konsert itu kerana melabelkan persembahan kumpulan terbabit tidak membawa sebarang kebaikan untuk negara, agama dan rakyat negara ini.

Bahkan, Ahli Jawatankuasa Pusat PAS, Nasrudin Hassan mempersoalkan jika tindakan kerajaan itu bertujuan mahu menyuburkan budaya hedonisme dan songsang di Malaysia.

Seolah senada dengan pandangan PAS, Zamani berkata, kerajaan tidak sepatutnya mengorbankan akhlak kemanusiaan dan nilai negara demi keuntungan cukai hiburan yang tidak seberapa.

“Jadi, kalau kita memandang nilai cukai hiburan itu lebih penting daripada nilai kemanusiaan negara kita, maka saya rasa kerugian kepada negara kita sedangkan pemimpin bertanggungjawab di atas penjagaan kepimpinannya.

“Maka, kerajaan bertanggungjawab memastikan jangan berlaku apa-apa kerosakan moral akhlak pada anak watan pada negara kita ini,” katanya.


Kerajaan tidak akan U-turn pelaksanaan gaji minimum: PM

BANGI, 22 Ramadan 1443H, Ahad – Kerajaan tidak akan membuat ‘pusingan U’ atau menarik balik pelaksanaan gaji minimum sebanyak RM1,500 walaupun terdapat pelbagai cadangan dan rayuan.

Perdana Menteri, Datuk Seri Ismail Sabri Yaakob berkata, kadar gaji baharu berkenaan akan tetap dilaksanakan pada 1 Mei depan.

Bagaimanapun perincian lengkap mengenai pelaksanaan gaji tersebut akan diumumkan Menteri Sumber Manusia, Datuk Seri M Saravanan, tidak lama lagi.

“Walaupun terdapat pelbagai cadangan, rayuan dan sebagainya saya ingin memberi jaminan hari ini kepada pekerja bahawa penetapan gaji minima untuk dilaksanakan kepada 1 Mei akan diteruskan.

“Kita tidak akan menarik balik dan sebagainya tidak akan ada ‘U turn’ dan sebagainya akan diteruskan cuma perinciannya akan diumumkan oleh Menteri Sumber Manusia,” katanya seperti dipetik akhbar tempatan, hari ini.

Ismail Sabri sebelum ini mengumumkan 1 Mei adalah hari pelaksanaan gaji minimum sebagai penghargaan kepada golongan pekerja.


Amaran cuaca buruk di Kelantan, Terengganu

KUALA LUMPUR, 17 Rabiulakhir 1442H, Khamis – Jabatan Meteorologi Malaysia (MetMalaysia) mengeluarkan amaran cuaca buruk peringkat jingga dengan hujan lebat berterusan di beberapa kawasan di Kelantan dan Terengganu hari ini.

MetMalaysia dalam satu kenyataan memaklumkan, di Kelantan ia melibatkan Tumpat, Pasir Mas, Kota Bharu, Bachok dan Pasir Puteh, manakala di Terengganu daerah yang terlibat ialah Besut, Setiu, Kuala Nerus dan Kuala Terengganu.

“Dalam tempoh tersebut, kejadian angin kencang boleh berlaku terutamanya di kawasan pantai di negeri-negeri pantai timur Semenanjung,” menurut kenyataan itu.

Sementara itu, kebanyakan kawasan di negeri-negeri pantai barat Semenanjung iaitu Perak, Selangor, Wilayah Persekutuan Kuala Lumpur, Wilayah Persekutuan Putrajaya, Negeri Sembilan, Melaka dan Johor, dijangka mengalami kejadian ribut petir dan hujan lebat berserta angin kencang terutamanya pada waktu petang sehingga awal malam.

Turut mengalami keadaan cuaca itu ialah kawasan pedalaman Pahang, barat Sabah dan barat Sarawak yang berpotensi menyebabkan banjir kilat di kawasan rendah serta kerosakan kepada struktur yang tidak kukuh.

Selain itu, angin kencang timur laut berkelajuan 50 hingga 60 km/jam dengan ombak mencapai 4.5 meter dijangka berlaku di perairan Kelantan, Terengganu dan Pahang dalam tempoh tersebut yang boleh mendatangkan risiko limpahan air laut di pesisir pantai serta muara sungai kawasan terbabit. – Bernama


Imej UMNO tercemar kerana pemimpin tertinggi terpalit rasuah

BANGI, 24 Syaaban 1442H, Selasa – UMNO pernah muncul sebagai ‘abang besar’ melalui parti Perikatan dan Barisan Nasional (BN) untuk enam dekad lamanya, dianggotai 14 parti komponen serta mempunyai rekod cemerlang menerajui negara dengan jayanya.

Namun, di sebalik kelebihan itu – dalam suasana dan senario politik semasa – minda serta sikap pengundi tidak statik dan banyak berubah.

Ia terutama dalam kalangan 15 hingga 25 peratus pengundi Melayu, termasuk anak mudanya yang bakal menjadi pengundi penentu.

Profesor Emeritus di Fakulti Pengajian dan Pengurusan Pertahanan UPNM, Dr Wan Hashim Wan Teh berkata, hampir sedekad lalu, bermula PRU-13 yang membawa kepada kecundangnya BN pada PRU-14, citra atau imej UMNO kian menurun dan tercemar disebabkan beberapa pemimpin tertingginya yang terpalit gejala rasuah.

Katanya, suatu ‘pencemaran imej’ yang mengambil masa lama untuk dipulihkan.

Mungkin ini perlu dijadikan renungan semasaknya oleh pucuk kepemimpinan UMNO hari ini.

“Terlajak berdayung ke hadapan, tetapi jika disedari sedang dan mungkin menuju serta terjatuh ke jurang yang dalam, masih boleh mengundur ke belakang untuk berada pada landasan kukuh lagi selesa, demi kepentingan bersama, iaitu perpaduan bangsa Melayu, agama Islam dan Malaysia,” katanya menulis di Berita Harian hari ini.

Mengulas lanjut beliau berkata, situasi semasa kerjasama dengan gabungan PN seharusnya dilanjutkan, tanpa memikirkan siapa paling layak dilantik sebagai Perdana Menteri kelak.

“Ia diikuti agihan kerusi secara musyawarah penuh muhibah serta rasa persaudaraan sesama Islam,” katanya.


GTA tanding 120 kerusi Parlimen pada PRU15

BANGI, 6 Muharram 1444H, Khamis – Gerakan Tanah Air (GTA) dijangka bertanding di 120 kerusi Parlimen dan Dewan Undangan Negeri (DUN) dalam Pilihan Raya Umum ke-15 (PRU15).

Pengerusinya, Tun Dr Mahathir Mohamad berkata, gerakan itu akan bertanding di semua kerusi majoriti Melayu dan yang ditandingi UMNO khususnya di Semenanjung Malaysia.

“GTA disertai empat parti politik, pertubuhan bukan kerajaan (NGO) serta turut mendapat sokongan ahli akademik dan profesional Melayu Islam.

“GTA bukan bersifat perkauman sebaliknya untuk memberi tumpuan melawan sebuah parti Melayu yang sudah menyeleweng ketika ini,” katanya.

Beliau berkata demikian dalam sidang media di Yayasan Kepimpinan Perdana, hari ini.

Dr Mahathir berkata, GTA turut mendapat sokongan kepimpinan Melayu dari kumpulan masyarakat sivil, intelektual, tokoh masyarakat, pendidik, agamawan, wanita, profesional, ahli perniagaan dan generasi baharu yang komited merubah masa depan orang Melayu.

Malah, katanya, gagasan itu juga menerima sokongan rakyat terutama orang Melayu yang menolak rasuah serta penyelewengan.

Beliau pada masa sama menegaskan, GTA yakin untuk memenangi PRU15 sekiranya 65 peratus pengundi yang tidak menyokong kerajaan memihak kepada mereka.

GTA dilancarkan secara rasmi dengan disertai Parti Pejuang Tanah Air (Pejuang), Parti Perikatan India Muslim Nasional (IMAN), Parti Bumiputera Perkasa Malaysia (Putra) dan Parti Barisan Jemaah Islamiah Se-Malaysia (BERJASA).


OKT meninggal dunia selepas diserang sawan

BANGI, 12 Ramadan 1443H, Khamis – Seorang lelaki tempatan yang ditahan atas kesalahan dadah dilaporkan meninggal dunia ketika dalam tahanan di Penjara Satelit Beranang, Selangor, selepas disyaki diserang sawan semalam.

Pengarah Jabatan Integriti dan Pematuhan Standard (JIPS) Bukit Aman, Datuk Seri Azri Ahmad berkata, lelaki berusia 45 tahun itu dituduh di mahkamah mengikut Seksyen 12(2) Akta Dadah Berbahaya 1952 kelmarin, namun tidak mengaku salah dan tiada penjamin.

Katanya, orang kena tahan (OKT) itu kemudian ditumpangkan di lokap Balai Polis Kajang sebelum dihantar ke Penjara Satelit Beranang bagi reman penjara.

“Pada 13 April, jam 10.30 pagi, anggota bertugas lokap dimaklumkan bahawa OKT disyaki diserang sawan dan menghubungi pihak hospital,” katanya dalam kenyataan, hari ini.

Katanya, pihak hospital tiba di penjara terbabit pada jam 10.45 pagi dan membuat pemeriksaan sebelum OKT dibawa ke hospital untuk rawatan lanjut.

“Semasa dalam perjalanan ke hospital, penolong pegawai perubatan mengesahkan OKT meninggal dunia dan punca kematian belum diketahui.

“Unit Siasatan Jenayah dan Kematian Dalam Tahanan (USJKT) JIPS Bukit Aman akan menjalankan siasatan berkaitan kes itu,” katanya.


Tulisan Jawi: ADUN DAP gagal dapatkan kebenaran mula semakan kehakiman

KUANTAN, 1 Rabiulakhir 1442H, Selasa – Mahkamah Tinggi di sini hari ini, menolak permohonan Ahli Dewan Undangan Negeri (ADUN) Tras (DAP), Chow Yu Hui bagi mendapatkan kebenaran memulakan semakan kehakiman terhadap keputusan kerajaan negeri Pahang mewajibkan penggunaan tulisan Jawi pada papan tanda dan iklan di negeri ini.

Hakim, Datuk Zainal Azman Ab Aziz juga memerintah Chow, 37, selaku plaintif untuk menjelaskan kos masing-masing RM5,000 kepada Majlis Daerah Raub (MDR) dan kerajaan negeri Pahang, yang dinamakan sebagai responden dalam permohonan itu.

Pada penghakimannya, Zainal Azman berkata, mahkamah tidak perlu campur tangan dalam polisi penggunaan tulisan Jawi yang diwajibkan mulai 1 Januari 2020 kerana telah diputuskan oleh kerajaan negeri mengikut tatacara yang betul.

“Polisi ini telah dibincangkan dan dibahaskan. Majlis Mesyuarat Kerajaan Negeri (EXCO) Pahang yang bersidang pada 29 Mei 2019 juga bersetuju dengan penyeragaman penggunaan tulisan jawi pada papan tanda dan iklan di Pahang.

“Jika mahkamah harus menyemak segala keputusan mesyuarat EXCO, maka akan berlaku banyak polisi yang hendak dibantah dibawa ke sini, walaupun dibuat dengan tatacara yang betul. Sehubungan itu, mahkamah memutuskan tiada merit di peringkat ini untuk pemohon diberikan kebenaran,” katanya.

Zainal Azman juga menolak hujah Chow bahawa semua arahan berkaitan penggunaan tulisan jawi itu adalah terbatal dan tidak boleh diguna pakai kerana arahan tersebut tidak diwartakan, memandangkan beliau mempunyai pengetahuan mengenai pelaksanaan polisi berkenaan.

Ini, menurut Zainal Azman berdasarkan kedudukan Chow selaku ADUN di Pahang, selain pusat khidmat beliau telah menerima surat daripada pejabat Setiausaha Kerajaan Negeri pada Julai 2019 disusuli notis garis panduan penggunaan tulisan jawi daripada MDR pada Oktober 2019.

Pada prosiding itu, peguam Chong Kar Yan mewakili Chow manakala MDR diwakili peguam Datuk T. Anandan dan Farah Nur Atiqah Bahari sementara Peguam Kanan Persekutuan Noor Fadzila Ishak mewakili kerajaan negeri Pahang.

Sementara itu, Chow semasa ditemui Bernama berkata beliau menghormati keputusan mahkamah dan akan berbincang sama ada akan memfailkan rayuan terhadap keputusan tersebut.

Chow memfailkan permohonan itu pada 9 April lepas, bagi mendapatkan kebenaran semakan kehakiman untuk mendapatkan perintah mahkamah supaya keputusan mesyuarat EXCO Pahang dan garis panduan dikeluarkan MDR berhubung tulisan jawi dibatalkan.

Beliau juga berhasrat mahkamah mengeluarkan perintah agar notis kesalahan yang dikeluarkan MDR pada 9 Jan 2020 kerana didakwa gagal mempamerkan tulisan jawi pada papan tanda pusat khidmatnya, dibatalkan. – Bernama


Pelajar perempuan di Afghanistan akan dibenar ke sekolah

KABUL, 14 Safar 1443H, Selasa – Pelajar perempuan di Afghanistan akan dibenarkan kembali ke sekolah secepat mungkin, kata pemerintah Taliban memberi jaminan elepas mengumumkan baki pelantikan dalam Kabinet yang terdiri daripada semua lelaki.

“Kami sedang menyelesaikan sesuatu… perkara itu akan dilaksana kadar segera,” kata jurucakap Zabihullah Mujahid.

Kenyataan itu dibuat selepas Kementerian Pendidikan memerintahkan guru dan pelajar lelaki kembali ke sekolah menengah pada hujung minggu, tetapi tidak menyebut mengenai guru wanita dan pelajar perempuan di negara itu.

Mujahid bagaimanapun tidak menyentuh mengenai Kementerian Hal Ehwal Wanita yang ditutup sejak minggu lalu.

“Kedudukan ini dianggap penting untuk fungsi Emirat,” katanya mengumumkan pelantikan Kabinet terakhir,  termasuk penambahan kepada Kementerian Kesihatan.

Pelantikan pertama untuk kerajaan sementara Taliban diumumkan awal bulan ini – diambil secara eksklusif dari barisan individu yang setia, di semua jawatan penting, walaupun sebelum ini memberi jaminan mengenai pentadbiran inklusif untuk semua rakyat Afghanistan. – Agensi


Pihak bantah solidariti Palestin dangkal, masih tak faham hakikat Israel penjajah

Oleh Siti Hafidah Abd Ghaffar

BANGI, 18 Rabiulakhir 1445H, Khamis – Cubaan pihak yang mahu merendahkan usaha perjuangan pembebasan Palestin daripada negara haram Israel menunjukkan kedangkalan pemikiran mereka yang meletakkan sesuatu isu tidak kena pada tempatnya.

Keadaan itu sekali gus membuktikan di negara ini wujud golongan yang kepanasan apabila Israel dihentam dan dicerca oleh majoriti rakyat yang kian sedar hakikat peperangan di Palestin.

Mengecam tindakan sedemikian, Timbalan Presiden Ikatan Muslimin Malaysia (ISMA), Haji Muhammad Aizat Rasli menegaskan, Malaysia secara undang-undangnya tidak mengiktiraf Israel sebagai sebuah negara berdaulat.

Justeru, segala perjuangan menentang penindasan perlu disokong kerana Israel jelas adalah penjajah dan penjenayah perang.

“Perjuangan Palestin menentang pencerobohan Israel merupakan isu yang sangat dekat di hati umat Islam dengan keberadaan kiblat pertama umat Islam di Baitulmaqdis.

“Selain merupakan bandar suci ketiga umat Islam, Baitulmaqdis dan seluruh kawasan Palestin adalah sebahagian daripada bumi para anbiya,” katanya dalam satu kenyataan dikongsikan kepada Ismaweb.net.

Selain itu, Aizat menyifatkan, kenyataan yang dikeluarkan oleh gabungan pertubuhan bukan kerajaan (NGO) dan parti politik tertentu yang menggesa politik antarabangsa, pertikaian agama dan laungan perang dijauhkan dari sekolah adalah sangat tidak sensitif dan tidak bertanggungjawab.

Tegasnya, beliau menentang tindakan yang menghalang institusi pendidikan daripada mengadakan sebarang bentuk solidariti terhadap perang Israel-Palestin kononnya atas dasar berkecuali dan tidak membabitkan pelajar dengan konflik antarabangsa.

“Nilai pendidikan apakah yang hendak diterapkan pada anak-anak kita sekiranya orang yang ditindas tidak dibela dan dipertahankan?

“Tindakan pihak-pihak yang mempersoalkan pelaksanaan solidariti di institusi pendidikan hanya menimbulkan provokasi yang tidak sepatutnya dan menggugat keharmonian identiti negara yang berteraskan Islam seperti yang termaktub di dalam Perlembagaan,” katanya.

Terdahulu, seramai tiga Ahli Parlimen dan sembilan Ahli Dewan Undangan Negeri (ADUN) PKR menggesa KPM mengkaji semula keputusan menganjurkan Minggu Solidariti Palestin di sekolah dan institusi pendidikan awam yang bermula pada 29 Oktober hingga 3 November ini.

Mereka menjelaskan keputusan mengadakan program sedemikian patut dikaji semula supaya sekolah dan institusi awam bebas daripada unsur kedendaman dan keganasan.

Sementara DAP pula meminta KPM mempertimbangkan semula penganjuran program Minggu Solidariti Palestin di sekolah-sekolah dan menggunakan pendekatan yang lebih sesuai untuk menyampaikan mesej di kalangan murid-murid sekolah.

Ia susulan penganjuran satu program di sebuah sekolah rendah yang menurutnya memaparkan unsur-unsur keganasan dan ekstremisme dengan penggunaan replika senjata.

Berita berkaitan;


Varian COVID-19: Rakyat Malaysia dari UK dibenar pulang?

BANGI, 9 Jamadilawal 1442H, Khamis – Bekas Perdana Menteri, Datuk Seri Najib Razak mempersoalkan kaedah Kementerian Kesihatan Malaysia (KKM) membendung penularan varian baharu virus COVID-19 dari United Kingdom (UK).

Antara yang dibangkitkan Ahli Parlimen Pekan itu termasuk kemasukkan rakyat Malaysia yang pulang dari UK serta tempoh kuarantin yang dikurangkan daripada 14 hari kepada 10 hari.

“KKM beri update semalam tentang penularan mutasi COVID-19 di UK yang dikatakan merebak 70 peratus lebih laju dan lebih mudah untuk jangkit kanak-kanak.

“Warga UK tidak dibenarkan masuk ke Malaysia tapi warga Malaysia di UK dibenarkan pulang – walaupun lebih 40 negara telah hentikan sebarang kemasukan individu dari UK sejak hari Ahad.

“Warga Malaysia yang pulang dari UK akan dipantau. Tempoh kuarantin bagi mereka yang pulang dari UK tetap dipendekkan ke 10 hari berbanding 14 hari sebelum ini – walaupun beberapa negara lain telah naikkan tempoh kuarantin bagi semua yang datang dari UK,” katanya menerusi hantaran di Facebook, hari ini.

Katanya, alasan kenapa tempoh kuarantin dipendekkan daripada 14 hari ke 10 hari ialah ‘kebanyakan’ mereka yang dijangkiti akan menunjukkan gejala pada minggu yang pertama – walaupun sebelum ini KKM kata tujuh peratus kes hanya dikesan pada hari ke-13.

“Warga 23 daripada 195 negara dalam dunia masih disekat untuk masuk ke Malaysia – maka tidak benar bahawa sempadan Malaysia masih ditutup,” katanya.

Britain sebelum ini melaporkan varian baharu COVID-19 dengan Perdana Menteri, Boris Johnson menyatakan ia mempunyai kadar jangkitan 70 peratus lebih tinggi.

Jenis varian ini adalah di luar kawalan sehingga memaksa negara menguatkuasakan sekatan tegas bagi sambutan Krismas nanti bagi mengekang penularannya.

Beberapa negara yang semakin meningkat kes jangkitan dilaporkan bertindak balas dengan menguatkuasakan sekatan perjalanan dari Britain bagi mengelakkan varian baharu itu tersebar merentasi sempadan.


Mesir batalkan tayangan Eternals ekoran babak homoseksual

KAHERAH, 6 Rabiulakhir 1443H, Khamis – Tayangan filem adiwira Marvel, Eternals telah dibatalkan di Mesir, selepas beberapa negara Teluk menarik filem itu daripada pawagam kerana dilaporkan terdapat paparan babak hubungan pasangan sejenis.

Berita itu tercetus apabila salah satu operator pawagam terbesar di rantau itu, IMAX mengisytiharkan di Facebook bahawa filem itu tidak akan ditayangkan di Mesir, tanpa memberikan sebarang maklumat lain.

Seorang pegawai pawagam IMAX hanya menyatakan bahawa dia tahu filem itu “mengandungi adegan yang tidak berbaloi untuk ditayangkan, dan pengedar filem itu enggan memadamkannya selepas kontroversi dengan penapisan, jadi keputusannya tidak ditayangkan di Mesir melainkan adegan itu dipadamkan”, lapor Al-Araby Al-Jadeed.

Filem itu dijadualkan ditayangkan, semalam.

Keputusan untuk membatalkan tayangan itu bukanlah yang pertama di dunia Arab – Qatar, Arab Saudi dan Kuwait – yang semua baru-baru ini mengharamkan Eternals dan secara senyap-senyap menariknya keluar dari pawagam.

Walaupun tiada pengisytiharan rasmi dibuat, sumber menunjukkan kepada Hollywood Reporter bahawa penapis tempatan meminta penyingkiran adegan intim daripada filem itu, permintaan yang ditolak oleh Disney.

Menurut sumber, penapis tidak berpuas hati dengan kemasukan babak pasangan sejenis pertama Marvel yang memaparkan keintiman antara mereka, dan gambaran makhluk seperti tuhan.

Filem Marvel menggambarkan bangsa abadi makhluk berkuasa, yang tidak dapat dikesan oleh manusia sehingga mereka dipanggil untuk melindungi Bumi daripada Deviants, ancaman makhluk asing.

Filem ini dibintangi oleh pelbagai barisan pelakon termasuk adiwira pekak pertama Marvel, serta watak yang dilakonkan oleh pelakon Lubnan, Haaz Sleiman dan Brian Tyree Henry, yang melakonkan watak pasangan gay yang mempunyai seorang anak lelaki.

Larangan filem itu di negara Teluk dan Mesir dipercayai berpunca daripada babak ciuman pasangan itu, selaras dengan pendirian bahawa homoseksualiti haram di negara-negara tersebut. – Agensi


Kapal pertama hantar bijirin berlepas dari Ukraine

ISTANBUL, 3 Muharram 1444H, Isnin – Kapal pertama yang membawa bijirin dari Ukraine akan meninggalkan Pelabuhan Odesa pada 8.30 pagi waktu tempatan (0530 GMT) pada Isnin di bawah perjanjian laluan selamat yang dijamin.

Pelepasan kapal itu dilaksanakan selepas Moscow, Kyiv, Ankara dan Pertubuhan Bangsa-Bangsa Bersatu (PBB) menandatangani perjanjian eksport bijirin serta baja pada Julai.

Perjanjian itu bertujuan bagi membenarkan laluan selamat untuk penghantaran bijirin masuk dan keluar dari Chornomorsk, Odesa serta Pelabuhan Pivdennyi.

Kementerian Pertahanan Turki berkata, kapal Razoni yang berbenderakan Sierra Leone akan menuju ke Lubnan.

Katanya, lebih banyak kapal akan menyusul.

“Pengerahan kapal lain dirancang dalam skop koridor dan kaedah yang ditentukan sebagai sebahagian daripada perjanjian 22 Julai,” katanya.

Pegawai Presiden Ukraine berkata, terdapat 17 kapal berlabuh di Pelabuhan Laut Hitam Ukraine dengan hampir 600,000 tan kargo.

Daripada jumlah itu, 16 kapal memegang bijirin Ukraine dengan jumlah kira-kira 580,000 tan.

Penghantaran bijirin dari Ukraine melalui laut terhenti sejak Februari, mencetuskan ketidakstabilan harga global untuk bijirin, minyak masak, bahan api dan baja.

Moscow bagaimanapun menafikan bertanggungjawab terhadap krisis makanan, menyalahkan sekatan Barat kerana memperlahankan eksport.

Sebuah pusat penyelarasan ditubuhkan di Istanbul untuk mengawasi kapal berlepas dari Ukraine dan memeriksa kapal yang masuk untuk mendapatkan senjata sebagai sebahagian daripada perjanjian itu.

Delegasi PBB, Russia, Ukraine dan Turki bekerja di pusat itu.

Russia serta Ukraine adalah pembekal gandum utama global dan perjanjian itu bertujuan bagi meredakan krisis makanan selain mengurangkan harga bijirin. – Agensi


Keputusan kes penceroboh tanah haram Raub ditangguh 23 Disember

KUANTAN, 23 Rabiulakhir 1442H, Rabu – Mahkamah Tinggi hari ini menangguhkan keputusan permohonan pendengaran kes semakan kehakiman yang difailkan 111 pekebun haram durian Raub bagi mengetepikan notis pengosongan tanah yang dikeluarkan kerajaan Pahang terhadap mereka pada 23 Disember ini.

Penangguhan diputuskan oleh Hakim, Datuk Zainal Azman Ab Aziz bagi memberi laluan kepada kedua-dua pihak responden yang diwakili Peguam Kanan Persekutuan, Noor Fadzila Ishak dan plaintif yang diwakili peguam, Siew Choon Jern dan Brendan Siva.

Keputusan itu bagi menyelesaikan pengurusan kes bersabit afidavit baharu yang dikemukakan pihak plaintif pada minggu lepas.

Sebelum ini, Setiausaha Kerajaan Negeri, Datuk Seri Dr Sallehuddin Ishak memaklumkan, kerajaan Pahang kerugian RM30 juta hasil cukai tanah dalam isu pencerobohan tanah untuk penanaman durian secara haram di Raub.

Beliau berkata, nilai kerugian itu berdasarkan kadar terendah pajakan dan cukai tanah untuk tempoh 10 tahun.

Dakwanya, durian yang dikeluarkan ladang haram jelas tidak memiliki pensijilan myGAP, melanggar peraturan dan menyalahi protokol pengeksportan sekali gus boleh menjejaskan industri durian negara selain memberi kesan kepada alam sekitar dan menjejaskan kelestarian alam khususnya hutan simpan serta sumber air.


Hampir 200 juta orang berdepan krisis makanan ‘akut’

BRUSSELS, 4 Syawal 1443H, Khamis – Kira-kira 193 juta orang mengalami krisis makanan akut tahun lepas, menurut laporan bersama oleh Kesatuan Eropah (EU) dan Pertubuhan Bangsa-Bangsa Bersatu (PBB) semalam.

Ia memberi amaran bahawa perang di Ukraine akan menambah angka orang yang terjerumus ke dalam krisis kelaparan, malah lebih teruk lagi pada tahun 2022.

Angka tahun lalu iaitu sebanyak 193 juta menandakan peningkatan hampir 40 juta daripada tahun 2020.

Bagaimanapun, sebahagian daripada peningkatan itu disebabkan oleh fakta bahawa laporan terbaharu melihat sampel populasi yang lebih luas.

Pada 2021, negara yang mempunyai bilangan paling ramai orang yang mengalami krisis makanan ialah Republik Demokratik Congo, Afghanistan, Ethiopia, Yaman, Nigeria, Syria, Sudan, Sudan Selatan, Pakistan dan Haiti, kata laporan itu.

Ia menambah bahawa kira-kira 570,000 orang di Ethiopia, Sudan Selatan, selatan Madagascar dan Yaman menghadapi kebuluran.

Ini adalah empat kali ganda bilangan yang diperhatikan pada 2020 dan tujuh kali lebih tinggi daripada 2016.

Laporan itu menyenaraikan konflik, peristiwa cuaca ekstrem dan kejutan ekonomi sebagai pemacu utama di sebalik peningkatan ketidakamanan makanan akut pada 2021, dan berkata prospek 2022 lebih suram walaupun sebelum Russia menyerang Ukraine pada 24 Februari.

“Perang yang berlaku di Ukraine berkemungkinan memburukkan lagi ramalan krisis makanan akut 2022 yang sudah teruk termasuk dalam laporan ini, memandangkan kesan perang terhadap harga dan bekalan makanan, tenaga dan baja global belum lagi diambil kira dalam kebanyakan analisis unjuran peringkat negara,” katanya. – Agensi


Pasir Gudang kini diisytihar Majlis Bandaraya

BANGI, 6 Rabiulakhir 1442H, Ahad – Majlis Perbandaran Pasir Gudang (MPPG) kini diisytihar sebagai Majlis Bandaraya.

Pengisytiharan itu diperkenankan oleh Sultan Johor, Sultan Ibrahim Sultan Iskandar berkuat kuasa hari ini, 22 Oktober 2020.

Watikah pemasyhuran pengisytiharan MBPG diserahkan oleh Sultan Ibrahim kepada Menteri Besar Johor, Datuk Hasni Mohammad di Istana Pasir Pelangi, Johor Bahru hari ini.

“Selaras dengan pengisytiharan MBPG, jawatan YDP MPPG akan bertukar kepada gelaran Datuk Bandar MBPG,” menurut kenyataan di Facebook Sultan Ibrahim Sultan Iskandar.

Pasir Gudang yang diisytiharkan sebagai Majlis Perbandaran pada 1 Julai 2008, kini di bawah pentadbiran Yang Dipertua MPPG, Zainor Adani.

Pasir Gudang dahulunya dikenali sebagai sebuah perkampungan nelayan, yang kini mempunyai kepadatan penduduk lebi 500,000 orang dan menjadi antara kawasan perindustrian terbesar di Malaysia serta penyumbang utama kepesatan pembangunan di Johor.

Terdahulu, Sultan Ibrahim berkenan menerima mengadap Menteri Besar, Setiausaha Kerajaan Negeri Johor, Datuk Azmi Rohani, Yang DiPertua Jumaah Majlis Diraja Negeri Johor, Datuk Dr Abdul Rahim dan Mufti Johor, Datuk Yahy Ahmad sempena Ulang Tahun Keputeraan Baginda yang ke-62 hari ini.


PM negara haram Israel gesa pemimpin dunia halang resolusi Palestin

TEL AVIV, 5 Jamadilawal 1444H, Rabu – Perdana Menteri Israel, Yair Lapid menggesa pemimpin dunia menghalang usul Palestin dikemukakan di Pertubuhan Bangsa-Bangsa Bersatu (PBB).

Usul negara Islam itu bagi mendapatkan nasihat daripada Mahkamah Keadilan Antarabangsa (ICJ) berhubung pendudukan rejim Zionis Israel, lapor Reuters.

Dalam suratnya, Lapid menggesa lebih 50 Ketua Negara, termasuk United Kingdom (UK) dan Perancis – menekan Pihak Berkuasa Palestin (PA), yang menjalankan pemerintahan terhad di Tebing Barat yang diduduki – daripada mengemukakan resolusi itu di Perhimpunan Agung PBB.

Bagaimanapun, Jurucakap Presiden Palestin, Mahmoud Abbas berkata, usaha Lapid itu pasti gagal.

Resolusi yang diluluskan jawatankuasa PBB pada awal November, meminta ICJ segera mempertimbangkan pendudukan, penempatan dan pengilhakan wilayah Palestin.

Tindakan ganas berterusan rejim haram Israel didakwa melanggar hak rakyat Palestin untuk menentukan nasib di negara sendiri.

Israel menawan Tebing Barat, Gaza dan Baitulmaqdis Timur – kawasan yang dituntut rakyat Palestin – dalam perang Timur Tengah 1967.

Jurucakap Abbas, Nabil Abu Rudeineh berkata: “Kami yakin pemimpin dunia sentiasa berpegang pada keadilan, mereka tidak akan berundur dengan pendirian mereka.”

Rundingan yang ditaja AS terhenti pada 2014 dan anggota kanan kerajaan pakatan Israel berterusan menjajah Palestin. – Agensi


Batalion 5 PGA rampas arak tiruan bernilai RM1 juta

KLUANG, 17 Muharram 1442H, Sabtu – Batalion 5 Pasukan Gerakan Am (PGA) berjaya menumpaskan kegiatan memproses arak tiruan dengan nilai rampasan RM1 juta melalui serbuan di sebuah kilang di Taman Wawasan Kluang di sini hari ini.

Pegawai Pemerintahnya, Superintenden Dimin Awang berkata dalam serbuan pada 1.50 tengah hari itu, seorang lelaki berusia 39 tahun yang dipercayai pekerja di premis tersebut turut ditahan.

Beliau berkata sejumlah 321 kotak mengandungi arak yang telah siap dibungkus untuk edaran ditemui di kilang itu.

“Siasatan awal mendapati kilang memproses arak tiruan ini telah beroperasi sejak lebih empat bulan lalu sewaktu tempoh Perintah Kawalan Pergerakan (PKP) dilaksanakan.

“Kami percaya yang arak tiruan ini diedarkan di sekitar kawasan Johor dan juga Melaka dengan menyasarkan jualan khusus kepada warga asing,” menurutnya dalam kenyataan hari ini.

Katanya, kes itu akan disiasat mengikut Akta Kastam. – Bernama


Tarikh daftar SPM calon persendirian dilanjut hingga 30 Jun ini

BANGI, 1 Zulhijjah 1444H, Selasa – Kementerian Pendidikan Malaysia (KPM) melanjutkan tarikh pendaftaran peperiksaan Sijil Peperiksaan Malaysia (SPM) Tahun 2023 bagi calon persendirian sehingga jam 6 petang 30 Jun ini.

Lanjutan itu selaras dengan teras keempat Nadi Keunggulan KPM yang memberi perhatian terhadap isu keciciran pendidikan selain hasrat Perdana Menteri, Datuk Seri Anwar Ibrahim supaya peluang kedua diberikan kepada hampir 30,000 calon SPM tahun lalu yang tidak hadir untuk menduduki peperiksaan ini.

KPM berkata, pendaftaran peperiksaan SPM Tahun 2023 dilaksanakan secara dalam talian melalui aplikasi Sistem Pengurusan Peperiksaan Atas Talian (SPPAT) di pautan sppat.moe.gov.my.

“Calon perlu mematuhi syarat-syarat pendaftaran yang telah ditetapkan serta perlu membuat bayaran asas dan bayaran mata pelajaran yang hendak didaftarkan.

“Sukacita dimaklumkan bahawa permohonan pendaftaran peperiksaan calon lepasan SPM Tahun 2022 adalah dikecualikan daripada fi bayaran lewat daftar, manakala pendaftaran peperiksaan bagi calon persendirian selain calon lepasan SPM Tahun 2022 masih tertakluk kepada syarat-syarat pendaftaran sedia ada,” katanya dalam kenyataan, hari ini.

KPM berkata, maklumat lanjut berkaitan pendaftaran peperiksaan SPM Tahun 2023 bagi calon persendirian boleh diperoleh daripada laman sesawang Lembaga Peperiksaan (LP) di pautan lp.moe.gov.my.

“KPM sentiasa prihatin dengan masa depan anak-anak bakal peneraju negara dan berharap agar calon-calon lepasan peperiksaan SPM Tahun 2022 menggunakan sepenuhnya peluang yang diberikan untuk menduduki dan memperbaiki keputusan peperiksaan SPM masing-masing.

“KPM sentiasa berusaha memastikan anak-anak mendapat peluang pendidikan yang berkualiti demi membangunkan Malaysia Madani,” katanya.

Sebelum ini, tarikh pendaftaran peperiksaan Sijil Pelajaran Malaysia (SPM) Tahun 2023 bagi calon persendirian telah tamat pada 16 Jun lalu.


Lebih 50 peratus kenderaan masuk ke Melaka sempena Aidilfitri

MELAKA, 4 Ramadan 1443H, Rabu – Polis Melaka menjangkakan pertambahan 50 peratus daripada purata 45,000 kenderaan memasuki negeri itu di ketiga-tiga plaza tol menjelang sambutan Aidilfitri nanti.

Timbalan Ketua Polis Melaka, Datuk Razali Abu Samah berkata, menerusi pemantauan aliran trafik di laluan pintu masuk ke negeri berkenaan juga menunjukkan peningkatan selepas negara memasuki Fasa Peralihan ke Endemik pada 1 April membabitkan 45,203 kenderaan berbanding 31 Mac (31,145 kenderaan).

“Kita percaya kemasukan kenderaan terus meningkat sehingga Aidilfitri nanti berdasarkan kedudukan Melaka sebagai negeri tumpuan pelancong domestik dan antarabangsa di samping rakyat negara ini yang akan pulang ke kampung halaman untuk menyambut Hari Raya dan bercuti,” katanya.

Beliau berkata kepada pemberita selepas Kempen Keselamatan Rumah dan Pengedaran Bubur Lambuk yang disempurnakan Exco Perumahan, Kerajaan Tempatan dan Alam Sekitar negeri Datuk Zaidi Attan.

Program berkenaan dianjurkan Polis Diraja Malaysia (PDRM) Melaka bersama Majlis Perbandaran Hang Tuah Jaya (MPHTJ) dan AMES Hotel bagi menghebahkan kepada masyarakat mengenai peranan orang ramai untuk memastikan keselamatan harta benda ketika musim perayaan.

Razali berkata, walaupun negara telah membuka pintu sempadan namun polis juga ingin mengingatkan orang ramai agar sentiasa mematuhi prosedur operasi standard (SOP) ditetapkan kerana pasukan pemantau SOP masih lagi berkuat kuasa dan akan mengambil tindakan terhadap individu yang ingkar.

“Selain itu polis Melaka juga sentiasa bersiap-siaga di samping akan membuat penyusunan semula pasukan pematuhan supaya penugasan dalam kalangan anggota dapat dipertingkatkan khususnya di kawasan tumpuan,” katanya.

Sementara itu, beliau berkata, polis Melaka belum memberi kelulusan permit menjual bunga api dan mercun walaupun menerima kira-kira 20 permohonan daripada penjual di sekitar Melaka Tengah dan Alor Gajah sempena Hari Raya.

Beliau berkata, pihaknya masih meneliti syarat-syarat ditetapkan berkaitan penjualan mercun termasuk mengkaji kesesuaian tempat dan lokaliti dibenarkan di samping meneliti bekalan didapati daripada pengedar sah, selain mendapat kebenaran berniaga dari pihak berkuasa tempatan (PBT) dan menepati jenis bunga api dibenarkan seperti ‘Happy Boom’ dan ‘Pop-pop’.

“Penjualan di luar kawasan selain tempat dibenarkan adalah dilarang sama sekali seperti di kaki lima rumah dan premis kedai atau sebagainya, sememangnya ada dalam permohonan tapi kita tidak benarkan,” katanya. – Bernama


Kluster Teratai: 19 kertas siasatan dibuka terhadap Top Glove

PUTRAJAYA, 16 Rabiulakhir 1442H, Rabu – Sebanyak 19 kertas siasatan dibuka terhadap syarikat pengeluar sarung tangan, Top Glove yang dikaitkan dengan Kluster Teratai di Selangor di mana jangkitan dilaporkan berlaku di kalangan pekerja di asramanya.

Ketua Pengarah Tenaga Kerja, Asri Ab Rahman berkata, jabatan itu membuka 21 kertas siasatan mengenai pelanggaran Akta Standard Minima Perumahan, Penginapan dan Kemudahan Pekerja 1990 (Akta 446) berikutan operasi penguatkuasaan di Perak, Kedah, Kelantan, Negeri Sembilan dan Johor minggu lalu.

Daripada jumlah itu, beliau mengatakan 19 kertas siasatan adalah terhadap Top Glove.

“Kami telah menyerahkan kertas siasatan kepada Wakil Pendakwa Raya dan akan membawa kes-kes tersebut ke pengadilan setelah kami mendapat kebenaran,” katanya.

Namun, beliau tidak mendedahkan jumlah tuduhan yang dikenakan terhadap Top Glove.

Secara keseluruhannya, beliau mengatakan bahawa kemungkinan 63 tuduhan bakal dihadapkan terhadap syarikat yang melanggar akta tersebut termasuk Top Glove.

Asrama pekerja Top Glove di Meru, Klang, telah ditempatkan di bawah Perintah Kawalan Pergerakan Diperketatkan (PKPD) berikutan peningkatan kes COVID-19.

Pada hari Isnin, sebanyak 5,805 ujian telah dilakukan terhadap pekerja pengeluar sarung tangan getah, dengan 3,406 didapati dijangkiti.

Teratai adalah Kluster COVID-19 terbesar di negara hingga kini.

Operasi penguatkuasaan di Top Glove dilakukan pada 26 November dan siasatan yang dilakukan ke atas tempat tinggal dan asrama pekerjanya mendapati bahawa ia tidak mematuhi ketentuan di bawah akta tersebut.

Menurut Kementerian Sumber Manusia, kesalahan utama adalah kegagalan pihak syarikat untuk memohon sijil penginapan dari Ketua Pengarah Jabatan Tenaga Kerja.

“Kegagalan itu menyebabkan kesalahan lain dilakukan, termasuk keadaan sempit, tempat tinggal yang tidak kondusif dengan pengudaraan yang tidak sesuai,” kata kementerian itu.

Akta itu, yang berkuat kuasa mulai 1 September, menetapkan perlunya majikan mendapatkan sijil penginapan daripada Jabatan Tenaga Kerja Semenanjung Malaysia.

Jika sabit kesalahan, majikan boleh dihukum dengan denda sehingga RM 50,000 bagi setiap kesalahan.

Asri mengatakan bahawa setakat ini, hanya 665 daripada 54,000 syarikat yang menyediakan tempat tinggal untuk pekerja yang telah memohon sijil penginapan, sambil menambah bahawa jabatan itu menyasarkan semua syarikat yang terlibat untuk memohon perakuan pada akhir tahun 2021.

Sementara itu, Top Glove mengulangi bahawa ia menyediakan lebih banyak kemudahan penginapan untuk pekerjanya.

Ia juga mengatakan bahawa usaha sedang dilakukan untuk memperbaiki tempat tinggal pekerja yang ada ‘memandangkan sejumlah besar pekerja yang kita gunakan’.

Semua rancangan ini dijangka selesai pada akhir bulan ini, katanya dalam satu kenyataan semalam.

Menurut kenyataan itu, Top Glove telah menghabiskan sekitar RM20 juta dalam dua bulan terakhir untuk membeli 100 unit pangsapuri untuk dijadikan sebagai asrama mematuhi syarat pemerintah.


PAS, Bersatu setuju sokong Shaarani jadi MB Perak

BANGI, 23 Rabiulakhir 1442H, Rabu – Kemelut pelantikan Menteri Besar Perak berakhir selepas PAS dan Parti Pribumi Bersatu Malaysia (Bersatu) bersetuju menyokong Ahli Dewan Undangan Negeri (ADUN) Kota Tampan, Datuk Saarani Mohamad menyandang jawatan tersebut.

Perkara itu diputuskan selepas perbincangan diadakan di antara Pengerusi Barisan Nasional (BN), Datuk Seri Dr Ahmad Zahid Hamidi; Presiden PAS, Datuk Seri Abdul Hadi Awang dan Presiden Bersatu, Tan Sri Muhyiddin Yassin, hari ini.

Perbincangan turut disertai Setiausaha Agung ketiga-tiga parti berkenaan iaitu Tan Sri Annuar Musa, Datuk Takiyuddin Hassan dan Datuk Seri Hamzah Zainuddin.

Dalam satu kenyataan bersama, ketiga-tiga parti bersetuju untuk mencadangkan Shaarani sebagai Menteri Besar yang baharu untuk diperkenankan oleh Sultan Perak, selain mencapai kata sepakat mengenai pelantikan lain dalam kerajan negeri.

“Perbincangan hari ini juga telah mencapai kata sepakat mengenai pelantikan-pelantikan lain dalam kerajaan negeri.

“Ketiga-tiga parti turut bersepakat untuk memperkukuhkan lagi kerjasama antara parti dalam kerajaan Perikatan Nasional di negeri Perak dan juga di peringkat nasional demi kestabilan politik dan kesejahteraan rakyat,” kata kenyataan itu.

Jawatan Menteri Besar Perak kini kosong selepas Datuk Seri Ahmad Faizal Azumu meletak jawatan Sabtu lalu, setelah gagal mendapat sokongan dalam usul undi kepercayaan majoriti pada persidangan Dewan Undangan Negeri (DUN) sehari sebelum itu.


Tindakan tak bermaruah! Ini Malaysia bukan Xinjiang China

BANGI, 3 Ramadan 1442H, Khamis – Tindakan seorang majikan membelasah dua pekerja Islam kerana berpuasa sangat melampau, kata aktivis kemanusiaan, Prof Dr Zainur Rashid Zainuddin.

“Bayangkan, kejadian ini berlaku di Malaysia, bukan di Xinjiang, China atau negara asing lain.

“Dua orang pengawal peribadi telah dibelasah, bahkan telah diacukan pistol oleh majikannya hanya kerana mereka berpuasa di bulan Ramadan.

“Ini tindakan tidak bermaruah dan tidak berperikemanusiaan. Mesti dihakimi dan dibalas dengan hukuman yang sewajarnya,” katanya dalam satu kenyataan ringkas.

Semalam, tular di media sosial, dua pekerja dibelasah dan diacukan pistol oleh majikan yang bukan beragama Islam, hanya kerana mereka berpuasa.

Kedua-dua mangsa dilaporkan mengalami lebam pada bahagian belakang badan.

Ketua Polis Daerah Dang Wangi, Asisten Komisioner Mohamad Zainal Abdullah berkata, mangsa terbabit bekerja di sebuah syarikat dan dilantik sebagai pengawal peribadi kepada suspek dan sudah berkerja selama tiga hingga tujuh tahun lalu.

Katanya, punca kejadian dipercayai akibat suspek tidak suka mereka berpuasa pada bulan Ramadan dan memaksa mereka untuk tidak berpuasa.

“Suspek telah merampas sepucuk pistol jenis Glock milik seorang daripada mangsa dan mengacukannya ke arah mangsa sambil membuat ugutan bunuh,” katanya.


SPRM serbu pejabat MARA siasat dakwaan salah laku

Menurut sumber SPRM, serbuan dijalankan di Ibu pejabat MARA, Ibu Pejabat MARA Corporation dan di sebuah syarikat setiausaha korporat di sekitar ibu kota bermula kira-kira jam 10.30 pagi tadi melibatkan seramai 11 pegawai.

Difahamkan, serbuan berkenaan bagi mengumpul dokumen berkaitan salah laku yang dikaitkan dengan beberapa pegawai agensi itu yang sebelum ini ditularkan di laman sosial.

Pada Sabtu, SPRM mengesahkan menerima satu laporan berhubung dakwaan isu integriti melibatkan beberapa pegawai kanan MARA yang sedang disiasat secara dalaman oleh agensi berkenaan.

SPRM memaklumkan pihaknya memandang serius dakwaan itu dan siasatan akan dijalankan bermula Isnin dengan mengambil keterangan beberapa saksi daripada MARA Corporation.

“Siasatan akan dijalankan di bawah Seksyen 23 (1) Akta SPRM 2009 yang berkaitan dengan kesalahan mana-mana pegawai badan awam yang menggunakan jawatan atau kedudukannya untuk mendapatkan suapan,” menurut kenyataan itu. – Bernama


Pelabur asing beli ekuiti RM425.3 juta setakat 19 Mac

KUALA LUMPUR, 8 Syaaban 1442H, Isnin – Pelabur asing membeli ekuiti tempatan bernilai RM425.3 juta bersih di Bursa Malaysia sehingga 19 Mac, menjadikan aliran keluar bersih asing terkumpul setakat ini pada tahun ini kepada RM1.3 bilion atau AS$318.2 juta.

“Ini lebih rendah daripada beberapa pasaran di ASEAN seperti Thailand dan Filipina yang mencatatkan aliran keluar bersih asing, masing-masing sebanyak AS$1.1 bilion dan AS$849.6 juta, setakat ini pada 2021,” kata Ahli Ekonomi Bank Islam Malaysia Bhd Adam Mohamed Rahim.

Pada minggu ketiga Mac, katanya, pelabur asing menjual ekuiti tempatan bernilai RM101.1 juta bersih berbanding RM240.7 juta pada minggu sebelumnya.

Adam berkata, Bursa Malaysia memulakan minggu tersebut dengan sentimen positif berikutan pelabur antarabangsa menyerap RM26.0 juta bersih ekuiti tempatan pada Isnin.

“Sentimen serantau dibantu oleh aktiviti ekonomi China yang melonjak dalam tempoh dua bulan pertama 2021 berbanding tahun lepas, walaupun angka menunjukkan pemulihan yang tidak sekata dengan pengeluaran industri yang kukuh didorong oleh eksport tetapi perbelanjaan pengguna mencatat kemajuan yang perlahan,” katanya kepada Bernama.

Pada Selasa, katanya, pelabur antarabangsa menjadi penjual bersih di bursa tempatan berikutan mereka mengeluarkan RM21.4 juta bersih menjelang mesyuarat dasar monetari utama Rizab Persekutuan (Fed) pada Rabu.

Selain itu, katanya, sentimen mengambil risiko telah terjejas oleh berita bahawa negara-negara terbesar di Eropah, termasuk Jerman dan Perancis, memutuskan untuk menangguhkan penggunaan vaksin COVID-19 AstraZeneca Plc berikutan kebimbangan mengenai kesihatan yang semakin meningkat yang telah mewujudkan satu lagi penangguhan untuk kempen vaksinasi Kesatuan Eropah.

“Pelabur asing kembali ke Bursa Malaysia pada Rabu dengan sejumlah RM12.8 juta bersih berikutan kaunter sarung tangan menyaksikan minat belian berikutan langkah oleh negara-negara Eropah untuk menggantung penggunaan vaksin COVID-19 AstraZeneca yang telah meningkatkan prospek penggunaan sarung tangan yang lebih tinggi di rantau itu.

“Bagaimanapun, penggantungan tersebut kemudiannya ditarik balik pada akhir minggu itu berikutan kes meningkat dalam persekitaran sekatan pergerakan baharu,” katanya.

Pada Khamis, dana asing terus membeli ekuiti tempatan walaupun pada kadar yang perlahan sebanyak RM9.5 juta bersih berikutan jaminan oleh Fed untuk mengekalkan kadar faedah hampir sifar untuk tempoh yang panjang walaupun dijangka inflasi meningkat.

Dalam pada itu, Jawatankuasa Pasaran Terbuka Persekutuan (FOMC) Fed AS mengekalkan kadar dasarnya pada paras sedia ada sebanyak 0-0.25 peratus selepas mesyuarat FOMC Mac 2021.

Ia turut meningkatkan unjuran pertumbuhan Keluaran Dalam Negara Kasar (KDNK) 2021 daripada +4.2 peratus kepada +6.5 peratus.

“Pada Jumaat lepas, pelabur asing menjual ekuiti tempatan bernilai RM128.0 juta bersih berikutan rundingan peringkat tinggi yang pertama antara AS dan China tidak berjalan lancar,” kata Adam.

Beliau berkata, kedua-dua pihak saling mengkritik antara satu sama lain mengenai hak asasi manusia, perdagangan dan pakatan antarabangsa.

Dalam perkembangan lain, Perdana Menteri Tan Sri Muhyiddin Yassin mengumumkan program rangsangan tambahan bertujuan memerangi pandemik COVID-19 serta memperkasakan ekonomi dan rakyat semasa peringkat pemulihan.

Program rangsangan tambahan itu, Program Strategik Memperkasa Rakyat dan Ekonomi (PEMERKASA) berjumlah RM20 bilion dengan suntikan fiskal tambahan sebanyak RM11 bilion oleh kerajaan. – Bernama


ECERDC optimis raih pelaburan RM1.8 bilion di Kelantan tahun ini

KOTA BHARU, 8 Ramadan 1443H, Ahad – Majlis Pembangunan Wilayah Ekonomi Pantai Timur (ECERDC) optimis dapat mencapai sasaran pelaburan sebanyak RM1.8 bilion di Kelantan, tahun ini.

Ketua Pegawai Eksekutif ECERDC, Baidzawi Che Mat berkata, sasaran itu juga dijangka dapat mewujudkan lebih 1,200 pekerjaan baharu selain lebih daripada 300 peluang keusahawanan.

Menurutnya, ECERDC yakin sasaran itu dapat dicapai berikutan terdapat pakej insentif cukai khas Kelantan yang telah diluluskan oleh Kementerian Kewangan.

“Sehingga 31 Mac lalu, ECERDC telah menarik pelaburan komited berjumlah RM990 juta ke Kelantan.

“Di bawah Insentif Khas Kelantan, pelabur yang layak akan menikmati 100 peratus pengecualian cukai pendapatan selama 15 tahun dengan lanjutan lima tahun lagi pada kadar istimewa 17 peratus.

“Bagi pekerja bukan warganegara yang memegang jawatan pengurusan kanan, mereka akan hanya dikenakan kadar cukai rata sebanyak 15 peratus sebagai insentif tambahan untuk menarik pelaburan langsung asing (FDI) ke Kelantan,” katanya dalam kenyataan, hari ini.

Menurut Baidzawi, ECERDC di bawah pelan transformasi Tok Bali, akan turut memanjangkan serta menaik taraf jeti pendaratan ikan sedia ada bagi membolehkan kapal moden berlabuh bersama bot nelayan tradisional.

Ini sekali gus akan meningkatkan lagi pertumbuhan aktiviti hiliran di kawasan berkenaan dengan aktiviti seperti pemprosesan ikan, ikan beku dan ‘otoshimi’ atau isi ikan.

“Di bawah program Pembangunan Modal Insan, ECERDC turut menyasarkan untuk melatih seramai 2,000 pelajar di 50 buah sekolah menerusi Program Latihan Akademik Empower ECER manakala program Latihan Kemahiran dan Keusahawanan Empower ECER pula akan melatih seramai 627 peserta di Kelantan dengan sokongan Yayasan Petronas,” katanya.

Baidzawi berkata, ECERDC juga kekal teguh menyokong Pelan Pemulihan Ekonomi Negara (PENJANA) melalui program PENJANA-ECERDC bagi meningkatkan kebolehpasaran tenaga kerja ECER yang terjejas akibat pandemik COVID-19.

“Sehingga kini, seramai 1,029 peserta telah dilatih di Kelantan dan 87 peratus daripadanya telah mendapat kerja dengan purata pendapatan sebanyak RM2,300 sebulan,” katanya. – Bernama


Imad Ali mangsa ke-7 ditembak mati Israel dalam protes di Beita

TEBING BARAT, 28 Zulhijjah 1442H, Sabtu – Seorang lelaki Palestin terbunuh dalam serangan tembakan Israel di kampung Beita, utara Tebing Barat yang diduduki, semasa tunjuk perasaan menentang penubuhan sebuah penempatan haram, yang Israel ubah menjadi pangkalan tentera bulan lalu.

Imad Ali Dweikat, 37, terbunuh pada petang Jumaat, sementara dua yang lain cedera dan beberapa menderita sesak nafas disebabkan oleh gas pemedih mata, lapor agensi berita Palestin Wafa.

Imad Ali adalah warga Palestin ketujuh yang ditembak mati oleh rejim pengganas Israel di Beita, sebuah perkampungan di selatan bandar Nablus.

Wafa mengatakan bahawa Imad Ali ditembak oleh peluru hidup di dada dan dibawa ke Hospital Rafidia, di mana dia disahkan meninggal dunia.

Ketua A&E dan Ambulans di Bulan Sabit Merah Palestin, Ahmed Jibreel memberitahu, dua warga Palestin lain cedera di Beita, satu daripadanya akibat terkena peluru hidup di kaki.

Pada masa sama, wartawan Naseem Maala ditembak di lutut dengan peluru bersalut getah, sementara 17 orang mengalami sesak nafas akibat gas pemedih mata.

Pada bulan Mei, penduduk Beita mulai melakukan protes hampir setiap hari terhadap pembinaan penempatan haram, mendesak Israel untuk merobohkannya.


Doakan ‘binatang’ dera adik Bella dihadap ke muka pengadilan

SEOLAH tidak cukup dengan pelbagai kisah sedih dan menyayat hati yang kita dengar akibat pandemik COVID-19 dan kemelesetan ekonomi yang melanda, kini viral pula tentang kes penderaan dahsyat terhadap seorang kanak-kanak OKU (down sindrom) berusia 13 tahun yang bernama Bella.

Kisah ini tersebar sangat pantas mungkin kerana Bella didera ketika berada di rumah kebajikan Bonda yang diusahakan aktivis kemanusiaan terkenal negara, Syed Azmi.

Bayangkan anak syurga yang tidak berdosa ini dilayan lebih hina daripada binatang apabila dicucuh dengan objek panas, tidak diberi makan, diikat dengan kejam dan disumbat dalam stor rumah.

Lebih menyayat hati apabila adik Bella disahkan positif COVID-19, namun dinafikan sebarang pemeriksaan dan rawatan kesihatan bagi mengelakkan keadaan dirinya terbongkar.

Setakat ini kes masih dalam siasatan polis.

Dan Syed Azmi masih membisu seribu bahasa.

Ayuh sama-sama kita doakan ‘binatang’ yang mendera adik Bella berjaya dibawa ke muka pengadilan dan diberikan hukuman yang setimpal

Ir Ts Lukman Al Hakim
Setiausaha Agung BERJASA